text:
Festival di Buki pa Mucha 2017
Biblioteca Nacional Aruba ta preparando pa e di 25 edicion di Festival di Buki pa Mucha. Den siman di 6 di november un grupo di autor di buki pa mucha, ilustrador y contadornan di storia lo bishita mas o menos sesenta scol preparatorio, basico y special riba nos isla. Nan ta bishita scol pa conta storia, papia tocante buki cu mucha y pa stimula mucha pa lesa.
Inversion grandi na buki y material nobo pa MAVO
Recientemente a logra aloca y inverti mas cu 1.5 miyon florin na buki y material nobo pa tur scol di MAVO di Aruba. Minister di Enseñansa a aloca e fondonan aki na comienso di aña den e Onderwijsfonds y Parlamento di Aruba a aproba esaki na luna di mei ultimo.
Prome relato di e efecto di e programa multilingual
Na september 2016 a tuma luga un investigacion den 5 scol basico pa midi e impacto di e programa multilingual cu dos scol basico na Aruba ta ofrece.
Fundacion ta ricibi asistencia pa medio di Onderwijsfonds
Fundacion Ban Uni Man Pa Cria Nos Muchanan, un fundacion cu pa hopi aña ta percura pa desayuno na scol pa muchanan den necesidad, a ricibi asistencia pa medio di Onderwijsfonds 2017.
Minister di Enseñansa na apertura di aña academico UA
Durante apertura di aña academico na Universidad di Aruba, Minister di Enseñansa Michelle Hooyboer-Winklaar a dirigi su mes na Gobernador di Aruba, Hunta di Directiva, Rector, Decano, studiante y invitadonan.
Renobacion na Ayo Kleuterschool y Maria Goretti College
Ayo Kleuterschool y dependance di Maria Goretti College a ricibi bishita di Minister di Enseñansa, Michelle Hooyboer-Winklaar pe entregamento di e proyecto cu a keda realisa na e scol.
Ultimo dia pa inscribi pa Landsexamen 2018
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2018 ta diabierna awo dia 29 di september proximo.
Eleccion 2017
Den cuadro di Eleccion pa Parlamento di Aruba 2017, Dienst Inspectie van het Onderwijs ta informa cu aprobacion a ser duna pa cera tur scol riba dia di eleccion, diabierna dia 22 di september proximo.
Acuerdo formalisa cu Humber College
Ministerio di Enseñansa di Aruba a firma un MoU cu Humber College di Canada. Esaki ta e di 6 acuerdo firma cu un institucion pa enseñansa superior di Canada.
Praktijkonderwijs op Aruba (doc)
Adviesnota
September 2017


c: text/html

text:
Relato di Inspekshon di Salú relashoná ku situashon di Hospital St. Elisabeth
Written by Admin on 18 July, 2019
Willemstad – Resientemente Hospital St. Elisabeth meskos ku na aña 2018 i algun otro okashon den 2019, a anunsiá ku pa motibunan finansiero e no por paga suministradornan di material i otro kostonan na tempu. Konsekuentemente segun hospital e mester a posponé operashonnan selektivo te ora tin sufisiente material. Den e último aviso Hospital St. Elisabeth a indiká di no por duna un fecha sigur pa ki dia kuido lo por normalisá i ku lo koregí e retraso den kuido ku lo a bini ta desaroyá.
Konforme artíkulo 2 di lei di Inspekshon (Landsverordening Inspectie), Minister di Salú a duna Inspekshon di Salú instrukshon pa vigilá i evaluá e situashon di Hospital St. Elisabeth i e kuido relatá na esaki. Inspekshon di Salú konforme esaki a tuma desishon pa kuminsá monitoreá e situashon estriktamente i mas di aserka i tambe pa start un evaluashon di e situashon.
E monitoreo i evaluashon ta trata no solamente e kalidat di kuido, pero tambe e organisashon di e kuido i e relashon di (uso di) finansa pa ku kontinuidat di kuido. E base legal di esaki ta ankrá den Landsverordening Zorginstelling, ku ta kai bou di supervishon di Inspekshon di Salú, ku ta stipulá den artíkulo 9 ku un dunadó di kuido mester organisá e dunamentu di kuido i ta suministrá e organisashon ku material i personal di tal kantidat i kalidat, i ta repartí e responsabilidatnan interno di tal forma, ku esaki lo kondusí òf lo mester kondusí na kuido responsabel. Artíkulo 11 di e lei aki ta stipulá ku atministrashon médiko i finansiero di un instansha di kuido mester ta di tal manera konstruí i organisá, ku semper lo por haña bista kon e instansha di kuido ta funshoná.
Entretantu Inspekshon di Salú a kuminsá ku e monitoreo i evaluashon i ta reuniendo ku Hospital St. Elisabeth pa haña un bista mas kla di e situashon, kousanan di e situashon i pasonan ku lo mester tuma. Den esaki Inspekshon no ta evaluá solamente e relashon di e situashon finansiero pa ku kuido, pero tambe e organisashon interno di e prosesonan i e desishonnan envolví pasobra Inspekshon no sin mas ta asumí ku solamente e falta di finansa ta splika henter e situashon. Mester evaluá e situashon finansiero pero tambe tur otro posibel faktor ku ta hunga un ròl den e desishonnan di Hospital St. Elisabeth pa asina por yega na solushon di e situashon i garantisá kontinuidat di kuido.

robotstxt: allowed

filter: keep


text:
vela
-
News
Protocol Sailing
COA, IBISA, FFD y DVG a bishita e deporte di sailing y haya splicacion di e deporte y con lo…Read More »
-
Lima2019
Tijn ta conta di con e la sinti pa representa Aruba
Laser Standard ta un di e disciplina nan cu tin den e deporte di Vela y den esaki nos tabata…Read More »
-
Lima2019
Un dia jen di biento na Paracas
Un dia yena di biento aki na Paracas Awe diaranson e deporte di Vela a continua caminda nos tres atleta…Read More »
-
Lima2019
Philipine y Tijn cla pa start
Philipine van Aanholt y Tijn van der Gulik cla pa inicia nan siguiente dia di competencia Awe diaranson a inicia…Read More »
-
Lima2019
Nicole a combersa cu atletanan na Paracas
Secretario General di Comite Olimpico Arubano Sra. Nicole Hoevertsz di bishita na Paracas Durante bishita di Sra. Nicole Hoevertsz aki…Read More »
-
Lima2019
Coach Ian ta conta di Paracas
Nos a logra hiba un entrevista cu Ian Clingan, cu ta coach di Tijn van der Gulik. Y e ta…Read More »
-
Lima2019
Nicole a jega Paracas
Secretario General Sra. Nicole Hoevertsz tabata di bishita na cerca nos atleta nan na Paracas Awe riba e dia cuatro…Read More »
-
Lima2019
Atletanan di Vela ta resumi e prome dia
Atleta nan di Vela ta duna un resumen riba e prome dia di competencia Awe mainta prome cu tur tres…Read More »
-
Lima2019
Competencia a start pa Mack
Mack van den Eerenbeemt unico atleta di Vela pa mira accion awe na Paracas Despues cu e prome dia di…Read More »
-
Lima2019
Tijn ta cla pa competi na Lima
Riba e prome dia di competencia den e deporte di Vela, esaki a ser cancela debi na condicion di biento…Read More »


text: KRALENDIJK – Awe mainta a inisiá apertura ofisial di e aktividat di “BonDoet” e di 10 edishon. E parti ofisial tabata dilanti di ofisina di FuHiKUBO pega ku Extra. Un grupo di persona tabata presente i despues for di e sitio menshoná a sali pa kuminsá ku e 98 djòp ku tin plania durante 2 dia. Diferente trabou tin i algu ménos ku 2000 persona a inskribí pa kumpli ku e tareanan. Apesar ku hopi hende a inskribí, tin nesesidat pa por lo ménos 200 hende mas. E aña aki ta di 10 bia ku ta organisá e aktividat. “BonDoet” a nase na Boneiru i a ekspandé riba diferente isla den serkania, entre otro Aruba, Kòrsou i Sint Maarten. Hulanda no ta organisá e aktividat di “BonDoet” e fin di siman aki, debí na e situashon di “Corona virus”. Kombinashon di potrèt ta mustra esnan presente na e parti ofisial di “BonDoet” awe mainta, i e grupo di persona ku a kuminsá traha pa FuHiKuBO.


text:
Willemstad/Philipsburg – Den kuadro di e di 4 ronda di evaluashon di Caribbean Financial Action Task Force (CFATF), CFATF a organisá un serié di treining siman pasá na Renaissance Hotel na Kòrsou, titulá ‘Pre-Assessment Training‘ pa tantu sektor públiko komo privá di Kòrsou, Aruba, Sint Maarten i Sürnam.
Representantenan di Centrale Bank van Curaçao en Sint Maarten, Financial Intelligence Unit, outoridatnan di e industria di gaming, duana i hustisia
for di Kòrsou, Aruba, Sint Maarten i Surnam a asistí na e treining riba 5 i 6 di desèmber último pa prepará nan mes riba evaluashon benidero di parti
di CFATF tokante akshon di e paisnan pa kombatí labamentu di plaka i lucha kontra finansiamentu di terorismo. Djabièrne último a toka turno na sektor privá.
E evaluashon di parti di CFATF lo tuma lugá na Kòrsou na aña 2022. Evaluashonan di Sint Maarten i tambe Aruba i Surnam ta planeá respektivamente pa 2023 i 2020.
Minister di Finansa señor Kenneth Gijsbertha a yama bon biní na e delegashon i a elaborá riba e ehekushon di e evaluashon nashonal di riesgo den sektor finansiero aki na Kòrsou. Minister Gijsbertha tin tur konfiansa ku e informashon brindá durante di e treining lo tin un balor kuantioso pa e proseso di evaluashon pa e paisnan Hulandes.


text:
ORANJESTAD, Aruba - 18 augustus 2020
Ayera 17 di augustus tawata net 2 siman pasa cu Aruba a keda confronta cu e brote cu a inicia den Hotzone.
Na inicio di e brote aki esnan mas afecta a varia entre edadnan di 25 pa 44 aña. Debi na e edad hoben di e grupo aki, poco ta esnan cu a bira hopi malo y a keda interna den hospital.
Awor despues di 2 siman, manera a ser anticipa, e virus a wordo hiba cas cerca mama, tata, wela y otronan den cas. Den e dianan cu a pasa mayoria di esnan cu ta presentando sintoma ta di edad mas halto cu e consecuencia cu e grupo aki si por bira hopi malo y keda interna den hospital.
Den e simannan cu ta sigui, Aruba lo bay tuma nota di mas casonan di ingreso den hospital y no ta descarta cu lamentablemente nos por bay registra casonan di fayecimento, apesar di tur e esfuersonan haci.
Pa por sigui indentifica trempan esnan positivo y isolanan, lo continua cu e maneho actual di test mas hopi posibel tur esnan cu tin sintoma. Esnan cu ta biba bou di e mesun dak cu un caso positivo tin cu bay den cuarentena obligatorio pa 7 dia despues di 7 dia ta recomenda pa e persona keda 7 dia mas door di tuma vakantie of yega na areglo cu doño di trabou, pa por completa 14. Esaki ta e maneho pa trata na evita cu e virus ta sigui plama riba nos isla sin cu nos profesionalnan tin bista riba e transmision.
Ta importante pa e persona positivo y su famia haci tur posibel pa trata na evita e transmision den cas, esaki door di sigui tur instruccion di higiena y uzo di mondmasker - tapa boca regularmente.
Un familiar den cas ta haya e prome 7 dianan di cuarentena obligatorio pa vigila si e ta desaroya sintoma, si sintoma aparece e familiar mester tuma contacto cu su dokter di cas pa por test pa Covid-19. Despues di e prome 7 dianan ta sigui recomenda pa keda den quarentena boluntario y sigui monitor pa sintoma. Di e forma aki ta evita pa e virus sigui plama.
Update di awe ta informa;
Positivo 84 caso a bin aserca,
recupera 65 caso, pues 19 caso activo nobo.
Total di test haci ayera 391.
Den hospital te na e momento aki tin 18 persona "opgenomen" di cual 2 ta den cuido intensivo. Edad minimo di es den hospital ta 29 y edad maximo ta 85.


text:
WILLEMSTAD— Riba djasabra 25 di sèptember último, Analytisch Diagnostisch Centrum (ADC N.V) a organisá un evento kaminda tur hende por a pasa midi suku, kolèsteròl i preshon kompletamente grátis na ADC su filial nobo situá na Churchill Plaza.
Na total tin 13 lokalidat di prek di ADC rònt Kòrsou; di banda ariba te banda bou.
E evento akí ta tabata eksitoso. E prekpòst a keda bon bishitá dor di abitantenan di e bario i trafikantenan den e área.
ADC ta sigui sirbi pueblo di Kòrsou ku su ekspertisio i ta keda bishitá barionan pa tur hende por risibí e oportunidat pa chèk nan salú grátis.
Den luna di òktober Bo Bùs di Salú ta ranka sali atrobe i lo stashoná na diferente bario di Kòrsou.
Banda di midimentu di suku, kolèsteròl i preshon tambe lo duna charlanan grátis ku tópikonan relashoná ku salú na Bo Bùs di Salú. Tur persona ta bon biní pa bishitá e Bùs di Salú pa hasi nan tèstnan i keda informá riba temanan interesante.
Pa mas informashon tokante fecha i lokalidatnan di Bo Bùs di Salú por bishitá e página di Facebook di ADC òf wèpsait: www.adcnv.com


text:
Un cantidat grandi di miembronan rabia y malcontento pa cu decicion nan di Kc caminda no ta tene cuenta cu seguridad di e polis. Tambe debi na differente deficiencia den hopi aspectonan di seguridad pa polis.
No tin sufficiente auto di patrouille y esunan cu tin no ta adecua y no ta cuadra cu exigencianan cu un patrouille wagen mester cumpli cune.
Un maneho devastador di personal. Tin un onderbezetting den departamento di surveillance.
Ultimamente polisnan hoben cu ta cabando opleidingschool ta wordo manda den special afdelingen envez di bai bek surveillance dienst y gana mas experencia como polis uniforma.
Esaki ta debilita y sigui debilita surveillance dienst.
Esaki ta un maneho cu tin su effect directo riba e seguridad di e polisnan. Caminda cu e personeel aki ta trahando wardanan dobbel pa por brinda pueblo seguridad cual atrobe ta resulta den ziekmelding nan.Esaki ta resulta den polisnan cu ta cansa mentalmente y fysicamente.
Tambe esaki su consequencia ta cu comunidad no por hanja e debido protekshon y servicio cu nos comunidad merece.
Mas aun e maneho di personal ta motibo di hopi preocupashon, malcontento y ta pone tur e cuerpo no por funkshona manera debe ser.
Un gran scarcedad di material cu tambe ta pone cu e cuerpo no por funkshona y sirbi comunidad manera debe ser.
No tin training nan di upgrading pa e personal por funkshona na un manera responsabel.
Despues di un esfuerso grandi awe mainta pa cu character di urgencia hanja un consulta cu hefe di cuerpo encuanto malcontento grandi den cuerpo. Hefe di cuerpo di un forma hopi arogante a insulta y ofende e lidernan di Sindicato di S.P.A. y su miembronan.
E actitud di hefe di cuerpo ta iresponsabel y intolerable pa Sindicato S.P.A. y su miembronan.
Tambe maneho di e hefe di cuerpo pa cu e diferente puntonan ariba menshona ta un muestra bon cla di mal maneho di hefe di cuerpo. Algo cu ta completamente inaceptabel pa e miembronan di S.P.A. y nan directiva.
Miembronan ta hopi mal contento cu henter e proceso di reorganisashon caminda sindicato S.P.A. ta forma parti di consulta y acuerdo.
Den un reunion extra ordinario cu a tuma lugar diamars ultimo 4 juli 2017 miembronan a expresa bon cla disgust/malcontento pa cu funkshonamento y desishonan di mal maneho di hefe di cuerpo
E ultimo desaroyonan aki a condusi cu miembronan y e sindicato S.P.A.no tin confiansa mas den maneho di hefe di cuerpo.
Na final SPA kier expresa bon cla cu cuerpo y su trahadornan ta di luto cu perdida di nos colega y kier pa tur hende, hefenan di cuerpo policial y minister di justicia tene comprencion pa cu nos posicion. Esaki ta ensera cu SPA y su miembro nan no ta di acuerdo pa duna ningun begeleiding den actividadnan festivo den e dianan prome cu entiero.
Pa sindicato S.P.A. y su miembronan “AWA A PASA HARINJA”


text:
Tambe a gana e di 3 premio den miho aeropuerto den e region
ORANJESTAD – Aruba Airport Authority N.V. (AAA) a wordo yama riba escenario na Mauritius durante e Ceremonia Oficial unda Airports Council International a otorga e Service Quality Awards 2016, premio cu aeropuertonan grandi y chikito for di rond mundo ta competi den ken ta provee e miho servicio y experencia na pasaheronan.
A base regular ta haci encuesta bou di pasaheronan saliendo for di Aruba pa asina haya sa con e nivel di satisfaccion ta bou di e pasaheronan. Satisfaccion specialmente den e procesonan cu ta pasa ora di biaha. E procesonan ta encera acceso na aeropuerto, e proceso ora di check-in, e proceso di inmigracion y siguridad, e facilidadnan cu ta guia e pasahero dor di e edificio, e facilidadnan di compra di cuminda y bebida, e ambiente en general na aeropuerto, e nivel di satisfaccion general, e proceso di yegada na aeropuerto. Total ta cualifica no menos di 34 diferente fase cu e pasaheronan ta pasa dor di nan. Ta compila e informacion a base diario, mensual y na cada kwartaal ta mand’e pa analisa pa asina haci e ahustenan necesario.
Ta presenta e “ASQ Awards” na e aeropuertonan di cual nan clientenan (pasaheronan) a duna un cualificacion mas halto durante un periodo di un aña. Ta haci e categorianan asina pa reconoce e logronan di aeropuertonan di diferente tamaño y di diferente region. Aruba Airport como tal a gana e premio di 3 luga pa Miho Aeropuerto pa e region Latino America y Caribe cu mas di 2 miyon pasahero pa aña. Ta comparti e di 3 luga cu Quito Airport. Tambe a gana e premio como e prome luga pa Aeropuerto cu a mehora mas tanto den region di Latino America y Caribe. Es decir, aeropuerto di Aruba a resalta den e area di mehora servicionan den e region di Latino America y Caribe como esun miho.
“E Programa di ASQ ta duna nos e hermentnan valioso pa analisa y dirigi nos esfuersonan pa mehora y premiacionnan aki ta duna nos e siguransa cu nos ta bayendo den e bon direccion. Nos lo sigui tin e obhetivo di bira lidernan den customer service entre aeropuertonan. E premio aki no ta solamente un logro pa nos como aeropuerto y e comunidad di aeropuerto pero un gran logro pa nos pasaheronan”, asina Marc Figaroa, Commerce Manager di AAA cu a accepta e premionan na Mauritius a bisa.


text:
Buriku
Seri di Herensia Kultural
Den e di dos parti di siglo diesocho demanda di awa a oumentá mas ainda. Esaki tabata tantu pa motibu ku poblashon di stat tabata sigui krese komo pa e hecho ku kantu di e playanan e terenonan tabata bira kada bes mas salu pa via ku a kap e vegetashon ku ta krese kantu di e playanan. E vegetashon tabata esensial pasobra rais di e palunan ta forma un barera pa e awa ku ta kore bou di tera; nan tabata evitá ku awa di laman ta drenta. No tabatin otro moda di hasi sino di bai buska awa di pos na e plantashinan situá mas paden di e isla. Pa transportá e awa akí hib’é stat a usa buriku. Un buriku ku na kada banda di su lomba un resipiente yamá ‘alefat’ (halve vat) ku awa aden tabata un bista konosí den kayanan di Willemstad.
Suministro di awa a keda despues durante hopi aña meskos, tambe pa motibu ku den e periodo ei Kòrsou a pasa den un periodo ku su ekonomia a para ketu. Ta te ora situashon polítiko na e paisnan bisiña esta e repúblikanan suramerikano a stabilisá, ekonomia na e isla a lanta kabes atrobe. Kòrsou a bira porta di eskala i haf di tránsito pa merkansia for di i pa Venezuela. E kantidat di habitante a oumentá i demanda pa awa di bebe i awa di hawa a bira mas grandi. Partikulirnan a traha mas renbak pa bende awa. Alrededor di 1860 a introdusí e promé garoshinan di awa halá pa buriku. E garoshi di awa tabata konsistí di un parti pa wanta karga, riba wil, ku un barí grandi riba dje i un kranchi na e bòm.
Pader Brenneker ta skibi tokante e tempu ei: “e tempu ei konstantemente tabatin skarsedat di awa di bebe.
Mayor parti di awa tabata bini di pafó di stat; sigur pa hendenan doño di un renbak grandi. Regularmente por ehèmpel tabata bini un boto chikitu ku awa for di Heintje Kool via laman di Schottegat. Tur kaminda tabatin garoshi di buriku ta kore i tabata bende bleki di awa. Na vários lugá por a kumpra un glas di awa pa un sèn.”
Tabata usa buriku tambe pa transportá hende. Pader Brenneker ta skibi ku si un hende ántes ker a biaha di Westpunt pa stat konfortablemente e por a hür un buriku pa sinkuenta sèn. Siguiente dia tabata saka un mucha hòmber – un biahe de shete ora – pa e bai buska e bestia. Doño di e buriku tabata pag’é 15 sèn pa su trabou.
Den añanan ku a sigui buriku a promové di bestia di karga bira bestia ku ta hala karga. Ora rònt mundu transpòrt via riel a bini na moda, Abraham Salas a tuma e inisiativa na 1884 pa funda ‘de Curaçaose Paarden Spoorweg Maatschappij’. Nan ker a konektá Scharloo ku stat via un liña di tranvia. E tranvia halá pa kabai tabata bon mirá un tranvia halá pa mula. E tranvia ei no tabata un gran éksito, sin embargo el a keda kore te mart di 1911. Despues di esei a motorisá e tranvia i no tabatin mesté di e mulanan mas.
Ku yegada di outo i mashinnan buriku komo bestia di trabou a sali for di grasia. A laga e bestianan pa nan kuenta i nan a bai mondi.
Na 1955 a deklará buriku ‘bestia liber’, tur hende por a bai mondi bai kohe e bestianan bira nan doño. Meimei di añanan sinkuenta poblashon di buriku na Boneiru a krese ku 200 pa aña. Na 1954 tabatin 8000 buriku, na 1955 1000 i na 1956 1200. Segun kálkulo tin 500 buriku ainda bibá den naturalesa na Boneiru. Nan ta forma un parti bibu di e herensia kultural di Boneiru.
Ku danki na Marina Melis di Donkeys Sanctuary na Boneiru pa su kooperashon.
Fuentenan
P. Brenneker, Curaçaoensia, folkloristische aantekeningen over Curaçao (1960)
F.E. Gibbes, N.C. Römer-Kenepa, M.A. Scriwanek, De bewoners van Curaçao, vijf eeuwen lief çen leed 1499-1999. (1999)
J. Hartog, Geschiedenis van de Nederlandse Antillen deel I Curaçao (1961)
J. Hartog, Geschiedenis van de Nederlandse Antillen deel II Bonaire (1961)
N. van Meeteren, Volkskunde van Curaçao, Amsterdam (1947)
L.M. Rupert, Roots of our future, a commercial history of Curaçao (1999).
Portrèt:
Sia di palu pa sinta riba buriku. E mat di flègtu ta pa protehá e buriku. (kolekshon Brenneker/Juliana).
Teksto: Corine Havinga. Portrèt: Prince Victor.


text:
Ayaka
Bo por imaginá un fin di aña sin Ayaka?
Tin algun plato ku sigur ta indispensabel durante selebrashon di fin di aña i Ayaka ta un di nan. A pesar di ku Ayaka originalmente ta bini di Venezuela, na Kòrsou nos a adoptá e delikatesa aki i hasié parti di nos rikesa kulinario i tradishon. Ayaka ta konsistí prinsipalmente di mansa di ariña di funchi, yená ku sea galiña, karni òf porko. Ta keda na abo ku bo ta kome ayaka komo un pasapalo òf un kuminda riba su mes, pero un kos ta sigur, unu so lo no ta sufisiente. Den e video aki Shoulaika Panneflek, kende ta e moderadó di e página konosí di facebook ‘Ki ta kushiná awe’, ta bai siña bo paso pa paso kon pa traha un dushi Ayaka. Despues di sigui e kurso akí, bo no tin mester di warda te fin di aña mas pa bo kome un bon Ayaka.
Loke bo ta bai siña ta:
· E sekreto pa traha un mansa di ayaka ku ta suave i no ta garna
· Un manera fásil pa prepará e blachi di bakoba promé bo mara e ayaka aden
· E téknika perfekto pa mara e Ayaka di manera ku awa no ta drenta aden ora di herebé
Konosementu
· Pa por sigui e kurso akí, ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
· Video ku durashon di 12 minüt i 17 sekònde
· Akseso ilimitá na video
· Akseso via telefòn selular i kòmpüter


text:
Beisbol
Firebirds ta bai p’un racha nobo den 2018
WILLEMSTAD. –
Firebirds e ekipo ku hopi hende tabata papia di dje for di den kabamentu di aña pasá a tene nan promé rueda di prensa ofisial djawebs anochi na Brakkeput Mei Mei ku e meta pa presentá e ekipo, e patrosinadornan ofisial i tambe revelá nan ünifòrm nobo.
Tabata un anochi ameno den presensia di medionan di komunikashon, spònsernan, dirigentenan administrativo i tambe coach i hungadónan di Firebirds. Sr. Bradley Stuart, Presidente aktual di Firebirds a habri e anochi yamando tur presente bonochi i a gradesí tur pèrsona ku a hasi akto di presensia. Sr. Stuart a enfatisá riba e importansia di e rueda di prensa aki pa motibu ku ta esaki ta e promé rueda di prensa ofisial di e ekipo i ku esaki lo sirbí pa introdusí e ekipo i su spònsernan ofisialmente na e mundu di beisbòl na Kòrsou.
Organisashon di Baseball Montaña Direktiva di Organisashon di Baseball Montaña (OBM) enkabesá pa señor Robert Martis ta un di e pionero nan di mas grandi segun Sr. Stuart. Sr. Stuart a gradisí direktiva di OBM pa e konfiansa ku nan a hinka den e komishon i ku awe Firebirds ta realidat. Kampionato 2018 “Despues di hopi preparashon durante lunan tras di lomba nos ta bai p’un racha nobo”, segun palabranan di Sr. Stuart. Esaki a bira e lema di Firebirds pa 2018 mirando ku a hasi varios kambio den e ekipo ku e meta pa hasi esaki muchu mas kompetitivo riba tereno i asina kuminsá un kultura ganadó den e organisashon.
Tambe a hiba palabra Sr. Hensley Josephina, Manager di e ekipo di Firebirds AA. Sr Josephina a splika ku e ta Manager di e ekipo ku e ta karga tur responsabilidat komo Manager, pero e ta konta ku ful sosten di su coachnan: Sr. Norval “Payo” Faneyte, Hunphrey Granger i Franco Wawoe. Mas aleu Sr. Josephina a bisa ku mirando e hungadónan ku ya e ekipo tabata tin i esnan ku a wòrdu atkerí e aña aki, e ekipo di Firebirds lo bai demostrá klase riba tereno.
Entre e hungadónan ku a wòrdu atkerí ta e poderoso Lorvin Louisa – eks-hungadó di Sta Maria Pirates, Quensy Lambertina i Laishenel Lacruz ku a bini for di Royal Scorpions, Ludwin Obispu ku a bini for di e ekipo di Wild Cats, Churandy La Cruz i Terrence Josephina ku ta eks-profeshonal, Hendrick Kinburn ku a bini for di Sta Rosa i e artista Jaidorick Woods ku a bini bèk den beisbòl despues di algun aña
Spònser Firebirds e aña aki ta konta ku un kantidat di kuater spònser, entrenan Citizens Insurance komo spònser prinsipal i ACU komo cospònser den Liga Hubenil. Tambe Firebirds ta konta ku Curoil, Cursoft i Brakkeput Mei Mei. Sr. Stuart ta di opinion ku e echo ku nan a atkerí e spònsernan aki no solamente ta bon pa e ekipo di Firebirds, pero e ta bon pa e beisbòl lokal tambe pa motibu ku esaki lo motivá i duna otro instansianan e konfiansa pa tambe yuda.
Representantenan di Citizens Insurance i ACU tabata presente i ambos a hiba palabra. Señora Jacqueline Bernabela di Citizens a bisa ku ta importante pa kompanianan lokal kere i sostené deporte lokal. Ku esaki den mente, Citizens a aportá na e ekipo di Firebirds pa aña 2018. Mas aleu Sra. Bernabela ta probechá di e momentu i ta invitá tur pèrsona pa pasa na Citizens paso nan tin e miho prima i e mihó servisio.
Señor Angelo Davelaar, Presidente di ACU tambe a hiba palabra. Den su diskurso e ta bisa ku tabata fasil pa ACU koperá ku e ekipo di Firebirds mirando ku nan tambe ta bayendo pa un racha nobo komo kompania. Tambe e ta di opinion ku ta den tipo di kosnan asinaki mester invertí paso deporte i spesifikamente e deporte di beisbòl ta algu di pueblo. P’esei nan ta sumamente orguyoso di por a kontribuí ku Firebirds i ta deseánan tur klase di éksito.
Ünifòrm Despues ku e patronisadornan a hiba palabra, e ekipo di Firebirds a presentá nan ünifòrm pa kampionato 2018. Kuater hungadó a presentá e ünifòrm kompleto na prensa i demas invitadonan. Tabata un ünifòrm blanku ku e nòmber di e ekipo dilanti i den lomba posishoná riba e number tabata tin e logo di Citizens Insurance komo spònser prinsipal. Señora Jacqueline di un forma ofisial a hasi entrega di e ünifòrm na e Manager Sr Josephina.
Señor Stuart a terminá e anochi gradisiendo un biaha mas nan patrosinadornan ofisial: Citizens Insurance, Curoil, ACU, Cursoft i Brakkeput Mei Mei i a invitá tur hende pa tei presente djamars próksimo 24 di Aprel na stadion di Rif pa presensiá nan promé partido kontra di e ekipo di Sta Maria Pirates. El a menshoná ku lo bai ta un bon ekspektakulo mirando ku nan lo sali tèst nan ekipo kontra di un dje ekiponan ku a hunga final aña pasá.


text:
Diamars anochi pasa di 10’or, informacion a drenta di un accidente serca e cura di Aeropuerto y tambe cu lo tin hende herida.
Mesora patruyanan policial riba caya y den cercania a tuma direccion p’e sitio.
Den prome instante a ser bisa cu un auto lo a bolter, pero na yegada Polisnan a topa cu un Hyundai Accent hopi destruí.
Ta mustra cu velocidad halto a hunga un rol y a pone cu e chauffeur di e auto a perde control completo riba e vehiculo. Esaki a pone cu e Hyundai Accent a bay dal contra cura di Hyatt Place, un impacto hopi fuerte.
Dos ambulance a presenta pa atende cu esnan herida y despues transporta nan cu mester bay Hospital pa mas atencion medico.


text:
Lotto, nos loteria nacional cu ta bao maneho di Canadian Bank Note Company (CBN) desde 2012, ta keda garantisa fondo no solamente pa ganador y pa economia di Aruba, pero tambe ta un di e dos sponsornan principal di deporte na Aruba hunto cu Gobierno.
Financiamento pa federacionnan deportivo
Fundacion Lotto pa Deporte (“FLPD”) ta doño di e unico licensia di loteria na Aruba. Esaki kiermen cu Lotto t’e unico loteria na Aruba cu un deber pa cu deporte. Den su esfuersonan pa cu deporte FLPD a crea hopi stadion durante añanan 2000.
Aunke te dia di awe nos deportistanan ta gosa di esakinan, e inversion a laga un debe enorme atras. FLPD a hay’e obliga di refinancia tur e debe aki na 2011. Ainda FLPD ta pagando aproximadamente 2.1 miyon florin pa aña n’e debenan aki.
Mescos ta conta p’e prestamo di 17 miyon cu FLPD a sera cu Gobierno di Aruba na 2009 pa construccion di 3 compleho deportivo. Desde 2020 e prestamo aki ta costando e fundacion 1.5 miyon pa aña na pago na Gobierno. Teniendo cuenta cu esaki a determina hunto cu Gobierno na 2012 cu mientras e debe ta existi, Lotto lo enfoka riba pago di e debenan aki y pa crea fondo pa federacionnan deportivo via Stichting Sportsubsidie Aruba (“SSA”).
SSA ta reparti fondo bao e federacionnan segun su regla y rekisitonan. E fondonan aki ta wordo usa pa por ehempel cubri gasto di material, trainer y biahe pa atende competencia internacional.
Bao di e maneho profesional di Canadian Bank Note Aruba su ekipo 100% local a logra hisa e benta averahe di Lotto te cu 45.6 miyon anualmente for di alrededor di 35 miyon e añanan anterior. Esaki a haci cu e fondonan cu ta genera pa bon causa (deporte) a subi te na aproximadamente 8 miyon florin pa aña. Cu e fondonan aki e loteria ta cumpli cu prestamonan di pasado, mientras ta percurando pa deporte keda ricibi un sosten substancial.
Financiamento pa facilidadnan deportivo
Lotto no ta responsabel pa mantencion di e facilidadnan deportivo, aunke hopi ta carga e impresion incorecto aki. Desde 2012 Fundacion Facilidadnan Deportivo (FFD) ta ricibi 2.95 miyon florin pa aña di Gobierno pa percura pa mantencion di facilidadnan deportivo.
FLPD ta doño di mayoria facilidadnan deportivo y den pasado a carga responsabilidad pa nan mantencion tambe, pero por lo pronto su enfoke ta riba pago di debe bieu y crea fondo pa nos deportistanan via SSA.
E posibilidad pa crea mas fondo ainda via Lotto – y asina alivia e peso riba Gobierno – ta keda existi, y ta algo cu CBN semper a activamente purba trece na atencion di tur Gobierno.
Di e forma aki nos deportistanan por conta cu e fondonan cu e mester tanto na material, training y biahamento como na mantencion di facilidadnan.


text:
Kontribushon finansiero
Samenwerkende Fondsen Cariben ta duna kontribushon finansiero na proyektonan den e parti Karibense den Reino. Nos ke sostené i fortalesé proyektonan den e ‘sektor sosial’. Eseinan ta proyektonan ku ta trese hende huntu. Ku ta hasi posibel pa generashon i kulturanan topa otro. Proyektonan ku ta oumentá partisipashon i mehorá kalidat di bida den e bario. Ademas di desaroyo di bario e énfasis riba e islanan ta riba proyektonan pa hóben, grandinan i personanan ku ta vulnerabel manera personanan ku deshabilidat i adiktonan.
Bo ke pidi sosten finansiero pa un proyekto? Pa esei bo por akudí na e puntonan sentral riba bo isla: e konsehero lokal. Esei ta pone bo skapa esfuerso i tempu!
Lesa promé ku bo entregá un petishon nos kriterio i instrukshonnan. Bo tin mas pregunta òf mester yudansa, tuma kontakto ku bo konsehero lokal.
E proseso di petishon
Bo ke pidi sosten finansiero pa un proyekto? Pa esei bo por aserká e punto sentral riba kada isla: e konsehero lokal. Esei ta spar bo hopi esfuerso i tempu!
Petishon
Pa entregá un petishon bo mester hasi uso di e formulario di petishon. Bo a yena e formulario di petishon, manda esaki pa e konsehero lokal riba bo isla.
Deskribí den e formulario di petishon mas mihó posibel e meta i e resultado deseá di bo proyekto. Ademas mester tene kuenta ku e kriterio i instrukshonnan di Samenwerkende Fondsen Cariben. I por último no lubidá di manda tur e dokumentonan rekerí. Esei ta aselerá e periodo di evaluashon i asina ei bo ta tende mas trempan si bo por konta riba un kontribushon finansiero serka nos.
Lesa adelantá nos kriterio i instrukshonnan bon. Bo no sa sigur si bo plan ta kumpli ku nos eksigensianan? Tuma kontakto e ora ei promé ku nos konsehero lokal. Esaki ta evitá desepshon.
Bo no tin un printer? E ora ei bo por pidi un formulario serka bo konsehero lokal. Bo ta risibí esaki via pòst i bo por yena esaki na man òf ku un mashin di teip (typemachine).
Evaluashon
E konsehero lokal riba bo isla ta evaluá bo petishon a base di e kriterio di Samenwerkende Fondsen Cariben. Nan por pidi bo informashon adishonal òf preguntanan aklaratorio i yuda bo kompletá bo petishon. Despues e konsehero ta duna konseho na Samenwerkende Fondsen Cariben.
E fondonan Hulandes ta tuma un desishon definitivo riba bo petishon. Di nan bo ta risibí un karta ku e desishon ku ta menshoná si a konsedé bo òf nò a konsedé bo petishon. Samenwerkende Fondsen Cariben huntu ta sòru pa e finansiamentu final.
Largura di e proseso
E proseso total for di e momentu ku bo a entregá bo petishon por dura entre 4 i 6 luna. Tene na kuenta ku esaki den planifikashon di bo proyekto.
Kriterio i Instrukshonnan
Samenwerkende Fondsen Cariben ta duna sosten na organisashonnan eksistente i nobo. Fundashon, asosiashon i organisashonnan boluntario i instanshanan profeshonal di bienestar di komunidat. Si ta bai pa 500 florin òf 20.000 florin: ku plaser nos ta risibí bo petishon!
Organisashonnan por entregá un petishon diferente bia. No tin un límite miéntras tantu bo proponé bon proyekto. Por entregá petishon na tur momentu di aña. Esaki bo ta hasi riba bo mes isla serka bo konsehero lokal.
Bo proyekto ta kumpli ku nos kriterio i instrukshonnan? Pidi e ora ei un kontribushon finansiero. Bai na e formulario di petishon òf tuma kontakto ku e konsehero lokal.
Instrukshon
Samenwerkende Fondsen Cariben ta duna kontribushon finansiero na proyektonan den e parti Karibense di Reino. Nos ke sostené i fortalesé proyektonan den e ‘sektor sosial’. Eseinan ta proyektonan ku ta trese hende huntu. Ku ta hasi posibel pa generashon i kulturanan topa otro. Proyektonan ku ta oumentá partisipashon i ta subi kalidat di bida den e bario. Ademas di konstrukshon di bario e énfasis riba e islanan ta riba proyektonan pa hóben, grandinan i personanan ku ta vulnerabel manera personanan ku tin deshabilidat i adiktonan.
Pensa riba proyektonan manera:
- problemátika di adikshon
- aktividat pa grandinan
- kombatimentu di pobresa
- guia den tarea di skol
- aktividatnan pa hubentut
- maltrato doméstiko
- hisa kalidat di bida den bario
- ‘dropout’
- sosten den edukashon di yu
- eliminashon di soledat
Kriterio


text:
SAN NICOLAS – Sentro elektoral 70, e skol di polis na San Nicolas a kaba di habri un kuart’i ora pasá (8.15) i ya kaba tin un rei formal. “Tabatin hende for di shet’or awe meinta”, un polis ku mester vigilá ta bisa. “Espesialmente hende grandi di edat semper ta bin vota trempan.” 12 or di mèrdia mas ku un terser parti (35%) di e votadónan a vota kaba.
Reportahe di Petra Trinidad
Sigur 70 mil hende a vota pa un parlamento nobo na Aruba. Nan por skohe entre 12 partido i e pregunta grandi ta: nan ta keda vota masalmente riba e partidonan grandi tradishonal AVP i MEP òf riba e partidonan chikí/nobo?
Pero manera semper hopi hende no ke bisa pa ken nan ta vota. E miedu pa duna kuenta i rason kiko bo ta vota ainda tei. “Nò mi no ta bisa pa ken mi ta vota, pero ya, mi ta komprondé ku hende ke partido nobo. Solamente mi ta wak tambe ken a hasi kiko e último kuater añanan”, Norman (60) ta bisa. “Mi ta haña sí ku nan mester pone stul pa hende grandi di edat. Esaki ta dura hopi.”
A amplia e kantidat di sentro elektoral ku ocho pa evitá ku tin muchu hende ta yega pareu. Ounke e grado di bakunashon ta haltu na e isla (70%), e chèns riba infekshon awe ta èkstra grandi. A kanselá e obligashon di bisti tapaboka algun siman pasá pero den e sentro elektoral sí hende mester bisti nan.
Tur kos ta bai mas slo, e polis na sentro elektoral 70 ta bisa pasobra ei ta dos hende so por drenta pareu. Direpente un hòmber ta kai flou i ta surgi un komoshon. Ku poko awa ku suku su kurpa ta drecha atrobe. “Sí, hende mester kome sí, òf a lo ménos tuma poko kòfi. Espesialmente hende grandi di edat pasobra ta birando mas kalor i tòg bo mester keda pará poko promé ku ta bo turno.”
Kada sentro elektoral awor tin un polis ku mester mantené órden públiko í e reglanan di corona. Ainda ta ketu, pero segun e polis arubano tin algu den airu. “Mi no sa kiko ma tin un kos. Ke men tene kidou.”
Kandidato pa elekshon den prizòn
Ta remarkabel ku e aña aki hende por vota pa un polítiko riba lista di AVP ku ta den prizòn, sospechoso di korupshon. E partido no a laga e polítiko aki, Benny Sevinger, kai durante e kampaña elektoral. Mas ainda: lider di partido Mike Eman ta hasi un yamada pa espesialmente vota pa Sevinger pa asina komo pueblo duna un señal kla, kontra e ‘diktadura’ di e gobièrnu aktual (MEP, POR, i RED) i e persekushon polítiko di oponente ku yudansa di e sistema hudisial.
Hustisia algun aña kaba ta okupá ku e investigashon di korupshon Avestruz (tradukshon: abestrus) pero nèt e último lunanan pa promé bia a arestá un kantidat grandi di hende, entre otro ámtenar, komersiante i pues Sevinger tambe. Ministerio Públiko i gobièrnu ta ninga ku elekshonnan ta hunga un papel aki den.
Kaso den korte tokante registro di votadó
Siman pasá ainda tabatin suspenso pa motibu di e kaso den korte ku AVP a entamá kontra gobièrnu pa haña e registro elektoral den man. Ta kustumber ku e partidonan ta haña e lista aki kaminda tin e nòmbernan i adrèsnan kompleto di e votadónan
Pero Konseho Elektoral a konsehá gobièrnu ku esaki no por mas i ku ta un infrakshon di e derecho fundamental di privasidat. Gobièrnu a tuma e konseho aki ofer ku e desishon pa no duna e partidonan e lista aki mas. Pero ku esaki ainda gobièrnu no a kumpli ku e lei elektoral arubano. Finalmente wes a disidí pa un kaminda entremedio: e partidonan por haña e registro pero sin nòmber sí.
Esaki ta nifiká ku ta menshoná solamente e number di e distrito elektoral i e fam. Partido ta usa e listanan aki pa chèk ken tur a vota. Si resultá por ehèmpel ku un distrito ta keda atras, ta aserka e votadónan aktivamente pa bin vota. E forma di preshon aki tampoko e Konseho Elektoral no ta haña ta pas den e tempu aki.
Digitalisashon di e proseso di vota
Loke tampoko no ta aldia mas pa motibu di e protesta di AVP, ta e urna elektoral digital. Konseho Elektoral huntu ku Senso tabata ke esaki pa laga e elekshonnan kore mas rápido. Esaki pa hasi e preshon di trabou ménos pero tambe pa tene e chèns riba infekshon abou pa e kolaboradónan di e sentronan elektoral.
Pero gobièrnu no a logra di kambia e lei di vota na tempu. E úniko kambio ku e votadónan ta ripará awor ta e kódigo QR riba e karchi di vota i e ora di vota. E último aki ta un konseho, ke men es ku no alkansá por vota na un otro ora te shet’or di anochi


text:
Kralendijk, 8 di òktober 2021 – Djarason siman pasa Komishon di Sustainability di BONHATA a hasi un bishita di trabou na Selibon su sentro di AVC (shushi i prosesamentu). Miembronan di komishon a risibí un guia informativo (rondleiding), presentá pa ehekutivo di komunikashon Melinda Marchena i konsehero di maneho Shanelca Marta. Na final di e rondleiding a papia kon sektor privá huntu ku sektor publiko por traha huntu na un mihó medio ambiente.
Selibon a demonstrá ku karton, plèstik, metal, aluminio i glas ta keda kolektá i separá den diferente sekshon den e sentro di Shushi & Prosesamentu(A&V) na Kaminda Lagun. Pa medio di separá shushi,diferente material por ser reusá, resiklá òf bendí pa sigui ku otro prosesamentu. Prosesamentu di karton entretantu ta asina eksitos oku a kumpra un asina yamá “verwerkingspers” aparato ku ta prosesá karton, pa akapará e gran kantidat di karton pa prosesá. Tambe glas kolektá por ser reusá den korto tempu riba nos isla mes.
“Hopi bes mi ta tende ku ora shushi wordu separá i kolektá tur lo bin terminá tog huntu riba ‘landfill’. Pero mi ta kontentu di por miraku mi mes wowonan ku esaki no ta kuadra ku loke ta wordu bisa,” Empresario Eric Gietman ta bisa. “Awor ku mi a mira esaki,ku mas plaser mi ta dispuesto pa separá shushi na su fuente pa mi negoshi.”
Una bes ku shushi domestiko bini huntu ku sobrá di shushi, Selibon lo no por separá esaki mas. Selibon ta enfatisá ku ta pa e motibu aki ta importante pa kada ken separá shushi na su fuente.. Esaki ta sòru pa menos shushi yega ‘landfill’ iasina por prosesá mas shushi di forma duradero. Seperashon di shushi al final ta kontribuí na un mihó medio ambiente i un kalidat di bida ainda mas mihó pa nos tur.
Selibon i BONHATA ta traha huntu riba un plan pa yega na separá shushi den e sektor turístiko mas tantu posibel na e fuente. Esaki ta pas ku Boneiru i tambe e ta pas ku e vishon di BONHATA.


text:
OKUPASHON ILEGAL I MANTENSHON DI ÒRDU
KI ORA TA TRATA DI OKUPASHON ILEGAL?
Okupashon ilegal di tereno di Gobièrnu ta ora un persona òf instansia ta okupá tereno di Gobièrnu sin ku e tin derechi legal pa hasi esaki. Un derechi legal por ta derechi di èrfpagt òf un kòntrakt di hür.
KATEGORIANAN DI OKUPASHON ILEGAL
Ta okupá tereno di Gobièrnu den forma ilegal pa diferente meta:
- lanta konstrukshon pa bibienda òf pa uso komersial
- koba greis òf otro materia prima
- kue awa pa por ehèmpel usa den pisina
- basha sushi stail di landfill
- dèmpelmentu di laman òf konstruí pir
- pa kultivo i plantashon
- pone kònteiner/ kiosko òf otro opheto riba e tereno
- pone bòrchi òf otro opheto di propaganda riba e tereno
POSIBEL KONSEKUENSIA DI OKUPASHON ILEGAL
Okupashon ilegal ta algu sumamente serio, ku konsekuensia serio pa pueblo. Tereno di Gobièrnu ta tereno di pueblo, i e persona ku okupá tereno di Gobièrnu den forma ilegal, a perhudiká pueblo, i asta su mes!
- E aktitut aki ta kastigabel i hustisia por persiguí esun ku hasié
- Pueblo ta pèrdè su propiedat
- Si tin falta di kòntròl ta baha norma i balor di pueblo, pasobra aktitut malu ta parse aseptá
- No ta kumpli ku EOP (Eilandelijk Ontwikkelingsplan) ku konsekuensia negativo
- Ta stroba desaroyo ekonómiko i desaroyo di plannan pa traha kas
- Lista di espera pa tereno na Domeinbeheer ta kana skeins i ta resultá den desigualdat
- Siudat i bario ta haña mal struktura
- Desaroyo di tereno ta bai den forma deskontrolá
- Repartishon di tereno ta bai den forma ku no ta kumbiní
- Trahamentu di kaya, ponementu di pipa pa awa, koriente i telekomunikashon ta bira mas karu
- No por hasi trabounan di mantenshon di infrastruktura
- Gobièrnu ta pèrdè di kobra èrfpagt i impuesto pa tereno
- Kòrsou ta bira un pais sushi i a-higiéniko, ku mas chèns riba malesa
MANTENSHON DI ÒRDU
Minister di Tráfiko, Transporte i Planifikashon Urbano a hala un liña (‘nulmeting’). A introdusí un maneho nobo i no ta tolerá okupashon ilegal mas. E maneho nobo aki di Sero Toleransia ta enserá ku ta tuma medida di òrdu den kaso di okupashon ilegal. Pues:
- ta stòp okupashon ilegal eksistente òf ta formalisá esaki den kuadro di posibilidatnan di lei, regulashon i maneho
- ta tuma medida kontra kasonan nobo di okupashon ilegal
Ademas ku mester stòp di okupá tereno di Gobièrnu ilegalmente, mester stòp tambe tur konstrukshon riba e terenonan aki ya komo no tin pèrmit pa konstrukshon tampoko. Gobièrnu no ta tolerá ni formalisá konstrukshon nobo, esta konstrukshon despues di e asina yamá ‘nulmeting’. Kasonan eksistente, esta kasonan promé ku e ‘nulmeting’ so lo por bin na remarke pa formalisashon.
Prosedura di mantenshon di òrdu
Asina konstatá kaso di okupashon ilegal, inmediatamente ta pone bòrchi pa indiká ku mester stòp tur aktividat i trese e tereno den su forma original bèk. Ademas, asina a determiná ta ken ta e persona òf organisashon responsabel, ta manda karta p’e tambe. Si apesar di bòrchi (i karta), esun responsabel no stòp, Gobièrnu por basha e konstrukshon abou. Di e forma aki Domeinbeheer lo por duna e terenonan aki na esnan ku hasi petishon na Domeinbeheer pa legalmente bini na remarke pa haña tereno di Gobièrnu.
Mèldu
Bo sa di kaso di okupashon ilegal? Mèldu esaki na 0800-1919.


text:
Kuminsá bo propio negoshi no ta nada fásil. Pa e motibu aki kada konseho ku bo por risibí riba e tópiko aki lo ta di gran ayudo.
Ministerio di Desaroyo Ekonómiko ke enkurashá nos hendenan mas tantu posibel pa lanta empresanan chikí i mediano duradero aki na Kòrsou. Ta trata aki di empresanan ku e mentalidat korekto pa trese inovashon i mehoransa na Kòrsou. Mas empresa duradero i formal na Kòrsou ta nifiká tambe un kresementu den e ekonomia lokal i mas ku klaro mas kuponan di trabou.
Bo ta kana un temporada kaba ku e idea pa lanta un negoshi propio pero bo no sa na unda pa kuminsá?
Aki ta sigui 10 paso pa yuda bo realisá bo soño di bira un empresario
1. Kuminsá ku un ekselente business plan
Laga nos kuminsá! Kada empresa ta kuminsá ku un vishon i un plan. Promé paso pues pa lanta un empresa eksitoso ta detayá bo vishon i plan riba papel.
Bo business plan ta un elaborashon amplio di bo ideanan, pero tambe bo plan di akshon pa futuro. Un bon business plan despues ta nesesario tambe si akaso bo mester hasi petishon pa sosten finansiero pa bo empresa.
2. Traha un bista finansiero realístiko!
Pa kuminsá un empresa en todo kaso bo mester di kapital. SI bo no tin sufisiente. Si akaso bo no tin sufisiente kapital propio lo bo mester hasi un petishon pa haña finansiamentu. Bankonan no ta e úniko posibilidat di finansiamentu ku ta eksistí den kaso ku bo ta lantando un negoshi, en realidat tin otro opshonnan manera por ehèmpel bankonan di desaroyo (manera CDI en Korpodeko).
Aparte di e alternativanan aki tin tambe alternativanan mas nobo i kreativo manera crowdfunding. Tene na kuenta ku bo no ta mará na skohe solamente un di e tipo di finansiamentunan disponibel. Un kombinashon tambe ta posibel.
3. Skohe un struktura hurídiko
E struktura hurídiko ku ta kuadra ku bo empresa ta dependé di:
*Bo situashon spesífiko,
*E produkto òf servisio ku lo bo ta ofresé,
*E meta di bo empresa,
*Si akaso bo ta bai kuminsá e empresa bo so òf ku mas partner i
*Si bo ke operá solamente lokal so òf internashonal tambe.
Algun aspekto sumamente importante pa tene na kuenta na momentu di skohe un struktura hurídiko pa bo empresa ta e benefishinan di impuesto i e pasivonan ku ta bini ku kada struktura.
4. Duna bo empresa un nòmber úniko
E nòmber di bo empresa mester ta úniko, diferente i “catchy” den bo brènch i region. Skohe un nòmber ku ta kla i komprendibel pero tambe fásil sufisiente pa e hasi un impakto serka bo grupo di enfoke. Mas ku klaro ta konsehabel pa e nòmber ku bo skohe ta pas tambe ku e aktividatnan primario ku bo empresa lo ta ehersé.
5. Skohe un lokalidat adekuá pa bo empresa
Dependiendo di loke bo empresa tin pa ofresé, bo lokalidat lo ta un faktor di desisivo. Empresanan chikí hopi biaha mester tin kontakto personal ku e klientenan. Pa e motibu aki aksesibilidat ta un faktor ku ta hunga un ròl masha importante pa e tipo di empresanan aki. Aksesibilidat di bo empresa no solamente ta importante pa bo klientela, pero tambe pa bo personal i bo stakeholdernan.
6. Si, bo empresa MESTER wòrdu registrá
E promé paso pa ofisialisá bo empresa ta e registrashon na Kámara di Komersio. Siguientemente bo empresa lo mester wòrdu inskribí tambe na Ofisina di Impuesto i na Banko di Seguro Sosial.
Bo empresa no ta kompletamente formal i legal miéntras ku e registrashon nan aki no keda konkretisá..
7. Bo a hasi petishon kaba pa e pèrmit(nan) nesesario?
Algun tipo di empresa na Kòrsou ta rekerí un pèrmit di establesimentu pa por hasi negoshi. E pèrmit aki mester wòrdu pidi na lokèt di pèrmit. Ministerio di Desaroyo Ekonómiko ta esun enkargá pa tuma e desishon si bo empresa ta bini na remarke pa e pèrmit(nan) ku a wòrdu pidi. Bo ke sa mas tokante e diferente pèrmitnan ekonómiko òf bo mester entrega un petishon? Tuma kontakto mesora ku lokèt di pèrmit.
8. Laga mundu sera konosí ku bo empresa
Un di e promé prioridatnan di un empresa nobo ta pa sòru pa mundu sa kiko ta loke bo tin pa ofresé. Mas lihé hende sera konosí ku bo empresa, mas bo grupo di enfoke lo bai kresiendo i mas posibel kliente bo logra alkansá. MERKADIA-BO-EMPRESA!
9. Habri un kuenta bankario pa bo empresa
Asina ku bo empresa ta inskribí na Kámara di Komersio i na Ofisina di Impuesto bo por aserka bo banko di preferensia pa habri un kuenta bankario pa bo empresa. Ku un kuenta bankario separá pa bo empresa bo por manehá asuntunan fiskal i finansiero di bo empresa mihó. Semper ta konsehabel pa mantené un distinshon entre fondonan di bo empresa i bo fondonan personal
10. Kontabilidat mas ku klaro ta di sumo importansia
Den mundu di komersio ta importante pa semper bo tin bista riba e finansa di bo negoshi. Hopi ta balotá e aspekto aki enormemente. Sinembargo tur empresa eksitoso MESTER tin un persona ku ta mantené un bista aktual riba kada entrada i gastunan operashonal di e empresa


text:
Pronóstiko di tempu pa Kòrsou i bisindario bálido te djarason mainta 06:00 o.l., 22 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 22 di sèptèmber 2021.
Kompilá: djamars 21 di sèptèmber 2021, 05:00 o.l. (09:00 UTC).
Tempu: Por lo general parsialmente nublá ku chèns pa algu di áwaseru durante ora di mainta.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:32 o.l.
Bientu: Generalmente for di ost i moderá; forsa 3 te 4 (11 te 30 km/ora, 7 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, no ta antisipá desaroyo di nubianan signifikante riba nos region. Sin embargo, un oumento temporal di nubia por generá algu di áwaseru riba nos isla durante ora di mainta.
Kondishon di laman: Trankil ku altura di ola entre 0.5 i 1 meter (2 pa 4 pia).
Sistemanan signifikante di wer tropikal: Na e momento aki tin dos tormenta tropikal, Peter i Rose, riba oséano Atlántiko, di kua tormenta tropikal Peter ta esun di mas serka di área Karibense na e momento aki. E tormenta nan aki lo no forma un menasa pa islanan ABC.
Fenómeno spesial: Ningun.
Perspektiva te djaweps mainta: Parsialmente nublá ku chèns pa algu di áwaseru.
Meteorólogo: Abraham.


text:
Oranjestad, Aruba 14 di februari 2018. Un otro temporada di baseball Little League lo inicia pa nos hoben peloteronan na Aruba ora cu diabierna awor, Aruba Little League inaugura den forma oficial nan temporada di baseball infantil/hubenil riba nos isla cu e Ceremonia di Apertura den stadion di Nadi Croes/Crismo Angela na Sta Cruz. Baseball sin duda ta un di e deportenan mas praktica riba nos dushi isla y cada bez ta mira un crecimiento den esaki. Un factor cu sin duda a yuda na engrandese e deporte ta e campnan di baseball ofreci pa tur cu kier yuda mira e deporte bay padilanti.
Oranjestad, Aruba 12 di februari 2018: Mientras Aruba a drenta e fase final di e celebracion di nos carnaval, nos atletanan ta biaha pa exterior pa asina cumpli cu nan compromisonan den un aña cu ta premira di bira basta ocupa.
District Administrator, Rhudy Donata lo atende congreso di baseball Little League na New Orleans, Merca
Oranjestad, Aruba- 18 di januari, 2018. Cada 4 aña, Little League International ta tene nan congreso mundial unda ta evalua e desaroyo di Little League baseball rond mundo. E aña aki un total di 450 miembro ta ser spera na e congreso di Little League International cu a inicia desde 1956 unda paisnan miembro rond mundo a confirma nan participacion. E proposito mayor di e Congreso Internacional aki ta evalua e programa di baseball y softball hubenil organisa pa e organisacion di baseball/softball mas grandi na mundo cu ta Little League Internacional.
Oranjestad, Aruba -18 di januari, 2018: E dianan 17 pa 22 di januari proximo, e seleccion di Aruba den e deporte di landamento lo tin nan prome compromiso internacional na Merca. Un total di 11 atleta a wordo escohi pa competi den e Union Americana de Natacion Cup cu lo tuma lugar e anja aki na Coral Springs, Florida. E competencia aki ta pa tur landador cu ta bini di e region y continente di America Central y Caribe como tambe Sur America. Mester bisa cu nos seleccion lo competi den tres categoria di age-group esta 11-12, 13-14, y 15-17. E grupo hubenil den e edad di 15-17 anja ta Elisabeth Timmer, Brandon Cheong y Daniel Jacobs, e tres atletanan aki ta haya subsidio pa e competencia mirando tambe cu nan ta den pleno preparacion pa nan clasificacion pa e Weganan Olimpico Hubenil Buenos Aires 2018.
Oranjestad, Aruba - 18 di januari, 2018: Diasabra 27 di januari proximo, Aruba Triathlon Association lo organisa nan prome actividad pa loke ta e calendario deportivo di aña 2018. Manera custumber e federacion di triatlon lo habri e aña cu un Warm-up Sprint Triathlon pa tur e fiel amantenan di landamento, core bicicleta y core na pia. E actividad di Warm-up Sprint Triathlon lo inicia pa 7or di mainta na Boca Catalina unda cu por spera un cantidad grandi di competidornan den tur edad y categoria y asina engrandese e prome actividad di aña 2017.


text:
Un minoria muchu grandi aki na Kòrsou ta pone nos tur su bida na peliger, stroba aktividat ekonómiko, prolongá sufrimentu den nos kasnan pasombra nan no ke bakuná kontra di Covid.
Nan no tin ningun rason basá riba siensia pa nan desishon. Pero teroria di konspirashon si nan tin de sobra:
-“E bakuna a keda kla muchu lihé,” komo si fuera e miónes di hendenan ku a muri promé no ta nada. Ta míles di sientífiko rònt mundu a traha riba un bakuna basá riba sierto trabounan ku ya a keda hasí pa kombati SARS den pasado.
– “Nos fé den religion, brua i kosnan okulto ta protehá nos,”, ounke ku no tin prueba sientífiko pa esaki.
“Mi ta fuerte, salú i mi kurpa mes ta protehami.” Esaki, lubidando ku ounke kon fuerte bo kurpa ta pa protehá abo e no por protehá otronan rònt di bo ku no ta mes fuerte ku bo, manera bo wela. No lubidá ku sierto hende manera esnan bou di tratamentu di kimoterapia no por bakuná. Mas hende ku si por bakuná keda sin bakuná, ta pone e pashèntnan aki di kanser den un peliger grandi.
E asuntu no ta solamente pa bai bakuná, pero pa hasi esaki mas lihé posibel. Mas nos tarda, mas sufrimentu lo tin, mas ekonomia lo bai atras, desempleo lo krese i mas espasio e virus ta haña pa mutua (kambia di forma).
Ami ku si a bai bakuná pa protehá mi mes, mi sernan kerí, pueblo i humanidat no ta dispuesto pa keda rehén di terkedat di un minoria ku no ta kere den bakunashon. Ademas, mi ta kere ku mester tin konsekuensia pa esnan ku ta peligrando salú i pan di hopi hende riba e isla aki i rònt mundu. Esaki ta e siguiente fase.
Willemstad, Kòrsou


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 15 di òktober 2021.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 15 di òktober 2021.
Kompilá: djaweps 14 di òktober 2021, 05:00 o.l. (09:00 UTC).
Tempu: Parsialmente te temporalmente hopi nublá ku chèns pa áwaseru. No ta ekskluí e posibilidat pa welek i bos.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:18 o.l.
Bientu: Suitost durante promé mitar dia i lo bira gradualmente nortost i lo ta suak te moderá; forsa 2 te 4 (7 te 30 km/ora, 4 te 16 nudo). Prinsipalmente den áwaseru, ráfaga de bes en kuando basta fuerte; forsa 5 (31 te 39 km/ora, 17 te 21 nudo)
Situashon general: Un disturbio na nivel haltu di atmósfera ta sigui mantené e kondishon atmosfériko faborabel. Esaki huntu ku un ola tropikal riba Laman Karibe ta sòru pa nubianan signifikante desaroyá i pasa riba nos region. Algun di e nubianan aki por generá momentunan di áwaseru riba partinan di nos isla. Tambe forsa di bientu lo disminuí i bira suak durante e siguiente dianan, fomentando posibel sintimentu di kalor.
Kondishon di laman: Trankil te moderá ku altura di ola entre 0.5 i 1.5 meter (2 te 5 pia). E olanan di mas haltu lo ta den resake serka di kostanan.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Parsialmente nublá ku chèns pa áwaseru lokal.
Meteorólogo: Vrutaal.


text:
WILLEMSTAD – United Nations Office for Project Services, UNOPS, ta insistí pa trata e purifikashon di awa na Kòrsou entre 2019 i 2045. UNOPS den nan Evidence-Based Infrastructure Rapport Curaçao, ku a konsipiá den koperashon ku e Universidatnan di Oxford i Southampton, a inkorporá un skema di tempu pèrtá.
Pero por lo pronto no ta mustra manera lo bini un instalashon nobo pa purifiká awa di riol na Kòrsou.
E instalashon di purifiká awa na Klein Hofje ya pa añanan no ta sufisiente, Klein Hofje ta prosesá 62 porshento di e awa shushi di riol. E awa shushi di mas o ménos 1500 bibienda ta yega ei. 67 porshento di e bibiendanan na Kòrsou no ta konektá na un sistema di riol.
Mester superá hopi
E ekspertonan den e rapòrt ta proponé pa konstruí un instalashon di purifiká awa di riol kompletamente nobo, mas grandi ku Klein Hofje aktual. E meta ta pa superá hopi. UNOPS ta mira e renobashon di Klein Hofje komo esensial pa un mihó prosesamentu di awa shushi. E gastunan ta alrededor di trinta mion florin.
A ekspandé e kapasidat hopi
E kapasidat di awor, ku segun e sifranan di UNOPS ta kasi 1.17 mion meter kúbiko di awa pa aña, no ta sufisiente. E organisashon di Nashonnan Uní ta proponé pa ekspandé e kapasidat ku 5000 meter kúbiko na 2019. Banda di esaki e prosesamentu total di awa di riol serka e tres instalashonnan eksistente na 2021 mester ekspandé ku dies porshento mas.
E problema di Klein Hofje ta mas ku solamente kapasidat. E kalidat di e awa ku e instalashon di purifikashon ta produsí no ta bon. Esaki ta pa motibu di téknika bieu. E awa di riol purifiká tin muchu parti ku ta zuef. Esaki no ta solamente un problema pa medio ambiente, ta usa e awa di Klein Hofje pa irigashon den agrikultura. E kantidat relativamente grandi di partíkula ta ferstòp e sistemanan di irigashon.
No tin sèn
Minister Jesus Leito ta garantisá si ku na 2019 lo invertí i konstruí na Klein Hofle. Kuantu plaka i kiko eksaktamente ta bai hasi e minister no por bisa. Sigur ta ku no por ehekutá e proposishonnan ku UNOPS a hasi pa motibu di falta di sèn.


text:
Oranjestad-Den e congreso general di: CONFEDERACION CENTRO-AMERICANA Y DEL CARIBE (CCCAN), cu a tuma lugar na Vera-Cruz, Mexico den luna di November, na unda cu tabatin 29 federacion presente, Sra. Maureen Croes di Aruba a wordo elegi unanimamente como Secretaria General den e staf ehecutivo nobo, pa e periodo di 2015 pa 2019.Esaki ta un logro grandi pa un isla chikito manera Aruba.
Maureen ta un ex-landadora di Aruba.E ta un persona sumamente dedica , cu un conocemento amplio di e deporte, y cu ta percura pa keda semper na altura di tur acontecimentonan y cambionan técnico den e mundo di landamento en general. Actualmente su yiunan ta forma parti di e top-landadornan cu ta representa Aruba internacionalmente. Cu su contribushon profesional na e direktiva anterior di CCCAN, tabatin hopi bista riba su persona.
E direktiva nobo di CCCAN, bou normanan estricto di FINA,cu ta e órgano ehecutivo máximo den mundo di landamento , a nombra su representantenan den e comisionnan tecnico pa e cinco disciplinanan aquatico: landamento, landamento syncronisa, diving, waterpolo y open water. Dos oficial di Aruba a hanja nombracion pa ta miembro di e comisionan, y esaki ta un otro logro grandi pa nos pais Aruba.
Den e disciplina di landamento syncronisa a keda elegi Sra. Stella Leslie, y den landamento a keda elegi Sra. Mayens Tromp.
Sra. Stella Leslie a traha den e “Technical Committee” pa 8 anja como miembro di comishon di landamento syncronisa. Su persona ta “referee” certifica di nivel A di FINA y di UANA, cu hopi experencia local y internacional. Awor su persona tin e funshon di ta e presidente di e comishon tecnico di landamento syncronisa di CCCAN. Landamento syncronisa ta un deporte di nivel halto na Aruba, den region y mundialmente. Aruba ta den e topnan den e deporte aki.
Sra. Mayens Tromp a cuminsa traha como oficial na Aruba tempo cu su yiunan a cuminsa competi den landamento. Su persona ta un “starter” certifica pa FINA y di UANA, cu 25 anja di experencia local y internacional.Tambe e sa tin e tarea di ta e announcer na e competencianan organisa pa CCCAN, pa motivo di su dominio di diferente idioma. Ta prome biaha den historia cu Aruba ta hanja un representante den e comishon tecnico di landamento.
Sra. Mayens lo ta e unico persona femenino den e comishon tecnico di landamento pa e periodo aki.
Un di nos otro oficial den deporte di landamento, cu un trayectoria hopi largo, tanto local como internacional, ta Sr. Ronald Leito.Sr.Leito a logra algo historico pa Aruba,como cu e ta e unico oficial den Region cu tin Certificado International di FINA como Referee y Starter, cual ta e posicionnan cu ta lidera un competencia. Su persona tambe ta un oficial certifica di UANA.
Sr. Ronald Leito ta fungi como un oficial di AZB for di anja 1983, y cu su amplio experiencia
tambe a ehecuta trabounan den tur e otro posicionnan den competencia di landamento.
Durante e ultimo competencia internacional,esta CAC Vera-Cruz na Mexico, tur tres oficial tabata presente pa eherce nan trabau na un forma ehemplar.
Arubaanse Zwembond ta hopi orguyoso di tin personanan cu ta traha incansabelmente cu asina hopi amor y dedicashon pa e desaroyo di e deporte aquatico na Aruba, y ta desea di expresa nan aprecio y agradecimento na tur persona cu ta contribuyendo voluntariamente di un manera of otro pa engrandece nos deporte.


text:
Arubig: E Registro di dentista ta bira un realidad
Recientemente Conseho di Minister a aproba un concepto di un Decreto Nacional tocante e registro pa tur dentista y specialista den dentisteria. Esaki ta un documento historico pa motibo cu pa prome biaha ley ta reconoce dentistanan a base di criterianan di calidad. Un dentista cu studia na Hulanda, Canada, Merca y cierto universidadnan na Costa Rica y Colombia por registra y carga e titulo di dentista of specialista den dentisteria na Aruba.
P’esey e Decreto nacional aki ta haci posibel cu oficialmente pa prome biaha ta reconoce specialismonan den e areanan di dentisteria. E personanan cu mester a warda riba un examen di dentisteria por yega awor na remarca pa traha na Aruba si nan ta cumpli cu e rekesitonan. Esnan cu no ta cumpli ta yega na remarca pa un permiso (un MB).
Esaki ta un proceso hopi mas facil cu e proceso anterior. Minister di Turismo, Salud Publico y Deporte a haci posibel pa amplia e cantidad di specialismonan. Hulanda ta reconoce solamente 2 specialismo, eseynan ta ortodontista y ciruhano maxilofacial, y 5 diferenciacion. Na Canada y Merca tin mas tipo di specialismo, pero gobierno di Aruba lo reconoce 9 specialismo adicional cu ta riba nivel di e “Canadian Dental Association” di Canada y e “National Commission on Recognition of Dental Specialties and Certyfing Boards” di Merca.
E ley aki alaves lo trece claridad riba e areanan di competencia y estudio di cada profesion den e ramo di dentisteria. Esaki ta haci cu lo bin claridad riba kico un dentista of specialista mag of no mag haci conforme su estudio y e marco legal. Conhunto cu e departamentonan concerni lo sigui traha pa trece y mantene claridad pa e profesion aki y tambe pa otro profesionann traha hunto y pa reconoce competencia- y specialismonan nobo den futuro.
Cu e ley aki Minister Danguillame Oduber ta alaves logra laga AruBIG drenta na vigor hunto cu e Instituto di Calidad pa asina mehora e regulacion di calidad na Aruba. Despues di casi 20 aña di intento e Minister aki ta esun cu ta logra cumpli cu e necesidad di regula e calidad di cuido y tambe pa cumpli cu e necesidad di pueblo pa cu nan salud. Ta spera cu na comienso di 2021 lo ta asina leu cu e Decreto aki lo pasa Parlamento y gobernador pa wordo implementa.
Minister Oduber a demostra cu accionan concreto con a logra Arubig pa reconoce nos yuinan den tera. Algo cu ta historico.


text:
AVP a vota contra presupuesto supletorio, Pa Papa tin placa pero pa pueblo no tin
Fraccion di AVP no a bira lomba pa trahadonan of pa pueblo dor di no sostene presupuesto supletorio 2020 pero loke si AVP ta para pe, ta honestidad y respet pa un pueblo cu a bin ta pasando den situacionnan dificil pa ocho luna caba.
Prome Minister Evelyn Wever Croes y henter su gabinete a trata di crea un scenario creando un situacion cu nan mes no ta kere aden pero na final di cuenta, ta trahadonan ta esunnan cu ta perde trabou, cu tin cu entrega gran parti di nan salario y beneficionan.
Di otro banda y pa sorpresa di fraccion di AVP, gobierno a dicidi di reduci gastonan di gobierno den tur forma posibel, caminda ya caba a reduci salario di trahadonan publico, a corta den vakantieuitkereing, den pago di bonus y otro beneficionan pa di e forma aki crea e impresion cu tur hende ta entrega den e tempo dificil aki.
Sinembargo awor ta bin resulta segun a sali na cla den e presupuesto supletorio 2020, cu gobierno a dicidi di reduci salario di consultant- y consheronan cu 10% pero pa loke ta trata asina yama 'dienstverlening en advocaatkosten,' e reduccion aki no ta "van toepassing."
Fraccion di AVP a dirigi e pregunta na gobierno pa loke ta e asunto aki y por escrito a haya confirmacion cu gasto di oficina di abogado, esta pago na oficina di e famoso bufete di Papa, lo no conoce ningun reduccion di pago pa servicionan duna y pa futuro.
Tur hende den servicio di gobierno, dokternan, specialistanan, polisnan, douaneronan, bomberonan y tur pero tur otro departamento di gobierno, a conoce reduccion salarial pero esaki lo no conta pa oficina di abogado cu ta presta servicio na gobierno y den e caso aki tur hende conoce cual ta e compania cu Prome Minister mes a dicicdi di contrata manera den e caso di e contract cu CITGO, esta e bufete di Papa cu Evelyn ta hereda.
Esaki ta algo inhusto, algo incorecto caminda esaki ta ehempel grandi di loke gobierno di MEP semper a promove, esta 'friends and family' prome cu pueblo caminda placa tin pa amigo y famia, sponsornan y sostenedonan di partido pero ta e clase trahado tin cu carga e peso grandi aki di reduccion salarial pa baha gasto di personal.
Fraccion di AVP no a sostene e presupuesto supletorio 202 pa motibo di e tipo di abusonan aki, caminda gobierno no ta sincero ni transparente cu pueblo y ta sigui insisti pa cumpli cu famia prome cu pueblo.


text:
Implementacion di Codigo di Proteccion den sector hudicial
Oranjestad - Aruba; Codigo di Proteccion ta un di e proyectonan grandi di Sociaal Crisis Plan cu ta den pleno preparacion pa wordo implementa oficialmente y cu ta ancra den Ley den e sectornan di Husticia, Enseñansa, Social y Salubridad publico. Den e ultimo lunanan a tuma luga diferente trayecto, training, workshop y tayer den tur 4 sector como parti di e preparacionnan pa e trayecto di implementacion di e Codigo di Proteccion.
E enfoke ta pa ekipa tur profesional den e sectornan cu ta traha directamente cu hoben y mayor, pa asina nan por maneha un caso di sospecho di abuso si mucha debidamente, uzando e Ley di Codigo di Proteccion.
“Den sector di husticia a cuminsa traha cu e instancianan y stakeholdersnan cu ta traha directamente cu mucha, hoben y mayornan na prome luga. A tuma un “top-down approach” pa asina sigura e cooperacion di parti di e directivanan di e instancianan den sector di husticia pa cu e trayecto di implementacion di e Codigo di Proteccion cana e caminda corecto. Den e trayecto aki a cuminsa cu un analisis intensivo un “nul-meting” riba e procesonan y proceduranan actual di cada instancia ora ta trata di señala y pasonan cu ta wordo tuma pa maneha casonan di abuso di mucha. Parti e trayecto aki ta cu e profesionalnan ricibi training pa cu e metodo central di “Signs of Safety” cu lo wordo uza den e Ley di Codigo di Proteccion ” - Dorilis Werleman, Lider di Proyecto di Husticia a elabora.
E meta principal di e Codigo di Proteccion aki ta pa percura pa tur mucha na Aruba por crece den un ambiente di siguridad y fortalece e structura di cuido y trahamento hunto entre e profesionalnan dentro di e instancianan esencial, cu ta forma un parti hopi importante den e bida di un mucha y un hoben. Den e etapa final di aña 2020 y comienzo di aña 2021 lo bay tuma luga diferente accion concreto y determinante dentro di e 4 sectornan pa asina finalisa e preparacion di implementacion di e ley di Codigo di Proteccion.
Pa mas informacion tocante e Ley di Codigo di Proteccion por tuma contacto cu Coordinador Nacional di Proyecto sra. Sue Ann Lacle-Ras via email sueann.ras@gobierno.aw.


text:
Gobièrnu
Riba djaluna, 14 di yüni 2021, Gabinete Pisas a huramentá. Pronto e programa di Gobernashon lo ta disponibel.
Último notisia
Konseho di minister
Gabinete Pisas, 14 di yüni 2021
Konseho di Minister ta reúni tur siman riba djárason na e Edifisio Prinsipal (Hoofdgebouw) na Fort Amsterdam, pa deliberá riba dokumentunan tokante di maneho di Gobièrnu. Durante di e reunionnan, nan ta tuma desishon den e aria di e nuebe ministerionan di Gobièrnu. Ta manda e desishonnan di Konseho di Minister na e departamentunan di gobernashon konserní pa implementashon. Den sierto kaso, a base di e índole di e desishonnan, ta stipulá e desishonnan den un landsbesluit i despues ta manda e besluit pa Gobernador. Durante e.o. Konferensha di Prensa e ministernan ta haña oportunidat pa informá pueblo di Kòrsou tokante di e situashon di un tópiko.
Programa di Gobernashon
E programa di Gobernashon ta ilustrá e futuro ku kier logra pa Kòrsou.
Mandatarionan
- Minister di Desaroyo Ekonómiko -
- Minister di Hustisia - Minister di Asuntunan General i Promé Minister -
- Minister di Tráfiko, Transporte i Planifikashon Urbano -
- Minister di Finansa -
- Minister di Salubridat Públiko, Medio Ambiente i Naturalesa -
- Minister di Maneho di Gobernashon, Planifikashon i Servisio Públiko -
- Minister di Desaroyo Sosial, Labor i Bienestar -
- Minister di Enseñansa, Siensia, Kultura & Deporte -


text:
Danki na kambio den e areglo di subsidio di NWO, Hulanda ta reforsá kolaborashon ku Karibe. Asina ministro Van Engelshoven di departamento di Enseñansa, Kultura i Siensia a anunsiá awe durante su bishita na Kòrsou. Danki na e kambio den e areglo, for di awor, sientífiko di institutonan di investigashon den parti karibense di Reino Hulandes ta bini na remarke pa finansiamentu di NWO. Ademas, pa medio di e programa di investigashon, NWO ta kontribuí na kontinuidat di e kampo investigativo.
Un estímulo pa e koperashon Hulandes-Karibense
Danki na e kambio den e areglo di NWO, for di awor sientífikonan di institutonan di investigashon na islanan Karibense di Reino Hulandes, for di awor tin akseso kompleto na finansiamento pa investigashon dor di NWO. Di e manera akí, NWO ta stimulá partisipashon di investigadornan karibense na petishonnan regular di NWO. Ademas e programa di investigashon ‘Wetenschap op de Cariben’ ta kontribuí na fortifikashon di sistemanan lokal di konosementu, enfokando riba lantamentu di kapasidat di investigashon, kontinuidat di investigashon i formashon di ret.
Fortifikashon strukturá di e sistema di konosementu
Den e promé fase di e programa di investigashon, NWO a mobilisá e área di investigashon ku ta konserní ku preguntanan den Karibe. E asina yamá ‘NWO-calls’ regular, ku proyektonan den un kantidat diverso di tema, lamentablemente no tin e poder pa fortalesé e sistema di konosementu di manera strukturá den karibe. Ta pa e motibu ei, den e di dos fase, NWO lo fasilitá gruponan di investigadornan bon ankrá den region pa asina ankra e konosementu atkerí i e potensial investigativo fuertemente.
Tokante e programa di investigashon Konosementu den Karibe
E intenshon ta pa e programa di investigashon reklutá dos sientífiko prominente, ku huntu ku e institutonan di konosementu eksistente, lo inisiá gruponan di investigashon nobo i mankomunidatnan den region. “Di e manera akí di un banda sientífikonan ta aportá na desaroyo di konosementu i konstrukshon di kapasidat den region. Di otro banda, nos ke duna un impulso fuerte na e desaroyo di konosementu rondó di preguntanan típiko pa e region di Karibe’, konsehero di maneho Josef Steufer ta bisa. Pa e motibu ei NWO lo traha huntu ku siudadanonan i organisashonnan ku lo trese e puntonan mas importante dilanti. E agenda di konosementu akí lo ta e guia den e programa di investigashon.
Mas informashon lo sigui
For di e di dos kuartal di 2019, investigadornan por spera pa haña mas informashon riba e website di NWO.
Fuente: NWO


text:
Den cada skina di nos pais, pueblo ta sintiendo e presencia di partido MEP. Candidatonan riba nos lista ta sigui activo tur dia bishitando cas pa cas den tur bario na Aruba presentando nos plan di accion y speransa pa e proximo gobernacion.
Den fin di siman Lider di Partido MEP, sra Evelyn Wever-Croes, hunto cu candidatonan y sostenedornan a drenta den un forma masal den barionan di San Nicolas. Cu cada bishita cu MEP a haci den barionan di San Nicolas den e ultimo lunanan pa presenta nos plan di solucion y scucha e nececidadnan di ciudadanonan di San Nicolas, nos ta keda convenci cu San Nicolas tambe kier cambio den e rumbo insigur cu nos pais ta bayendo.
E pueblo di San Nicolas ta biba preocupa pa e insiguridad grandi cu ta reinando den nos pais cu tanto atraco cu ta tumando luga den e ultimo añanan. Criminalidad a subi no solamente hopi sino tambe hopi lihe.
Pa Partido MEP e preocupacion aki lo wordo atendi mesora cu nos ta den Gobierno. Cu nos plan cu nos ta bin ta anunciando, nos lo trece orden y respet bek. Movimiento Electoral di Pueblo su vision ta pa haci esaki den dos paso.
PASO 1:
- Control estricto na nos fronteranan. • Bin bek cu radar y helicopter. • Duna Warda Nos Costa autoridad y material pa controla nos costanan.
PASO 2:
- Combati criminalidad cu man duro.
- Preveni crimen door di haci mas agente policial visible riba caya y den bario.
- Intensifica proyecto Control di Camera.
- Ilumina mas bario.
- Reenforsa cuerponan di siguridad cu material y personal.
- Percura pa participacion di profesionalnan den un Plataforma Nacional di
Husticia y Siguridad.
- Fortifica e siguridad den areanan turistico cu un “Tourism Police”.
- Introduci e “Boton di Panico” pa duna un extra atencion na esnan
mas vulnerabel pa cu criminalidad.
Ta un alegria y satisfaccion hopi grandi pa nos partido cu e ricibimento cu e pueblo di San Nicolas a brinda nos tanto den nan hogar como tambe riba caya. Hopi chauffeur cu tabata pasa den nan auto a baha for di caminda pa saluda nos lider y candidatonan y alabes plak sticker riba nan auto. Algo cu tambe tabata remarcabel ta e cantidad di peticionnan di habitantenan di San Nicolas pa nos hisa bandera na nan propiedad, mustrando asina cu no tin miedo pa mustra nan color politico como tambe nan disgusto cu e gobierno actual.
MEP su compromiso cu Aruba ta pa pone e hende central atrobe. Hunto nos lo logra esaki. MEP lo ta drentando tur skina di Aruba cu nos mensahe di cambio. Aruba, Hunto p’e cambio! #sinmiedo


text:
BREDA – “Nan a yega di bisa mi ku mi no ta kumpli ku e ideal di bunitesa pasobra mi nanishi ta muchu hanchu”, e yu di Kòrsou Alexandra Atalita (24) di Breda ta konta. Djadumingu awor e ta kompetí pa e título di Miss Noord-Brabant. E no ke pensa mes riba siruhia plástiko pasobra e ta orguyoso di su desendensia.
Masha tempu kaba Alexandra no ta un eksepshon segun e periodista di lifestyle i aktivista di moda Janice Deul. “Hende hóben ta orguyoso di nan desendensia afrokaribense, nan outentisidat i etnisidat i tambe nan ta selebrá e karakterístikanan di aparensia ku mayoria bia ta bai ku esaki.”
E asina yamá ideal di beyesa oksidental den forma di ‘bon kabei’ , kútis koló kla i un nanishi smal, pa e motibu aki bou di e generashon nobo di hóben afrokaribense ta parse ku ta birando ménos popular.
Alexandra Atalita ta kombersá ku Natasja Gibbs
E orguyo i akseptashon di nan mes ku ta kresiendo bou di hóben afrokaribense, ora ta trata di nan aparensia, segun Deul a oumentá pa motibu di un realisashon fuerte di identidat i un
sintimentu mas grandi di solidaridat den e grupo aki. Danki na Facebook, YouTube i Instagram hende hóben di koló tin kontakto ku otro mundialmente.
Esei ta promové e sintimentu di solidaridat, rekonosementu, pero tambe e aspirashon pa apresio i pa hende mira bo.” Deul ta sigui: “E mundu di muzik i moda tambe ta kontribuí na e outokonsiensia nobo aki: hopi bia diseñadó, artista mainstream i revista ta tuma karakterístika, aparensia i estilo (di kabei) ofer di (sup)kultura pretu òf otro kultura. Naturalmente esaki ta bunita, pero lástimamente esaki ta sosodé sin ku e honor bai pa e usadónan òf inventornan original. Esaki ta topa ku mas i mas resistensia. I ku rason.”
E aktivista di moda ta positivo tokante e tópiko diversidat den moda, pero mes ora ta remarká ku e kaminda ainda ta largu.
“Ademas mayornan di koló tin un reto èkstra den un mundu kaminda hopi bia ainda ta falta persona ehemplar den literatura, medionan di komunikashon i moda. Un mundu ku ta demonstrá un imágen di beyesa ku hopi bia no ta kuadra ku mucha muhé i hende muhé di koló.”
‘Si bo no demonstrá tur aspekto, bon mirá bo ta bisa ku un parti di bo públiko no ta bale la pena’- Janice Deul
E fotógrafo kurasoleno Brett Russel ta di akuerdo ku Deul E mes ta masha konsiente di e influensha di su trabou riba e imágen ku hende tin di nan mes. “E kos ta kuminsá kaba ora di skohe e modelonan. Ami semper ke diversidat den esaki pasobra komunidat antiano ta diverso.”
“Esaki ta bai mas leu ku rasa; e ta den nos kultura.”Den kuadro di esaki Russel a traha un seri di potrèt remarkabel tokante e fiesta di Seú na Kòrsou.
Russel a risibí hopi elogio pa su seri di potrèt di Seú. “Ta opvio ku mas i mas hende na e islanan ta sinti nan mes kómodo ku na identidat afrokaribense. Esei ta bunita pa mira. Awor ta un kestion di sigui, no solamente pa revista pero espesialmente pa marka i ofisinanan di casting.”
Deul tambe ta mira kambio aki aya. Un aña pasá e aktivista di moda a sinta den e programa di televishon di Pauw (un talkshow di NPO) pa huntu ku Cécile Narinx (redaktor hefe di Harper’s Bazaar) papia tokante mas diversidat den moda i medionan di komunikashon.
“Den e lunanan despues nos a mira modelo pretu riba portada di tres revista hulandes prominente i e tópiko ‘diversidat den moda’ for di e tempu ei ta riba agènda. Narinx tambe a indiká ku despues di e entrevista el a bini bei. Entre otro el a skibi un essay tokante di esaki. I poko tempu ei atrobe el a pone un hende muhé pretu beyo riba e portada di Harper’s Bazaar: bailarina Michaela DePrince, kende su historia di bida remarkabel aktualmente Hollywood ta filmando.”
Segun Deul komunidat tambe ta hunga un papel remarkabel den engrandesementu di diversidat den moda i medionan di komunikashon. “Komo individuo
tambe bo por ekspresá bo mes pa logra un kambio.”
“Por ehèmpel bisa ku bo ke mira mas koló riba portada, mas muhé kurpa yen, mas modelo di edat-plùs por ehèmpel. E tempu aki ta pidi pa tuma posishon, pasobra kambio no ta sosodé di mes. Bon mirá nos tur mester ta un poko aktivista. Danki na medionan di komunikashon sosial esaki por masha bon.


text:
WILLEMSTAD – Laba man, tene distansha i digitalisá: e palabranan klave pa enseñansa den tempu di corona na Kòrsou. Despues di a sera dos luna, skolnan na e isla unu unu ta habri nan portanan. Pero, kon bo ta mantené e medidanan aki riba término largu? “Bo no por”, Maghalie van der Bunt-George, presidente di Asosiashon di Enseñansa Protestant Kristian (VPCO) ta bisa.
“Ku e medionan ku nos tin aktualmente, ta apsolutamente imposibel pa mantené esaki”, Van der Bunt-George ta bisa. “Dos meter di distansha ta pone ku nos mester parti e klasnan na tres i ku nos mester di tres bia mas tantu espasio i tres bia mas tantu dosente. Ademas: aktualmente nos no tin ni sèn mes pa paga e resibu di koriente.”
Mester di un norma nobo
Promé minister Eugene Rhuggenaath ku aktualmente ta enkargá ku e funshon di Minister di Enseñansa tambe, ta bisa ku mester pone un norma nobo pa skol supsidiá. Riba término kòrtiku e areglo di dos meter ta na vigor, pero riba término largu mester mehorá higiena i digitalisashon. Mester kalkulá kuantu sèn skolnan ta haña pa esaki.
Segun Ace Suares, ku pa añanan kaba ta empeñá pa digitalisashon den enseñansa via e proyekto Nos ta Konektá, esaki ta enserá hopi trabou. Mayoria mucha no tin un laptop ainda sino un tablet òf un selular. Ademas mester train e dosentenan tambe i nan tambe mester tin un laptop. “Nos a yega di presupuestá 19 mion florin pa un aña i 8 mion di esaki tabata pa laptop: sobra tabata trata di infrastruktura na skolnan. Si bo ke hasi esaki pa e añanan binidero, bisa ocho aña, esaki lo kosta 100 mion sigur.”
E promé minister di Kòrsou ta bisa ku a start un enkuesta pa haña sa kuantu mucha no tin akseso na medionan digital. Ta aspirá pa pèrkurá pa nan tambe haña esaki.


text:
En bista di esaki, siman pasa Minister Maduro a reuni cu Fitch pa asina informa nan riba e formacion di Gabinete Wever-Croes II y duna un bista tambe riba e relacion institucional cu Hulanda, Presupuesto 2021 y 2022 y e refinanciamento di Aruba su debenan local y internacional.
Pa locual ta refinanciamento di debe, Minister Maduro ta brinda e siguiente splicacion.
Normalmente tur aña prome cu Aruba subi mercado internacional pa por busca e financiamento necesario pa por cumpli cu e debe externo di nos Pais, e compania di rating Fitch ta evalua Aruba y den nan raport di evaluacion nan ta duna inversionista un indicacion di con Aruba ta para pa por cumpli cu su obligacionnan.
Pa aña 2021 y 2022 Aruba a yega na e palabracion cu Hulanda cu lo cubri e debe externo di nos Pais pa e dos añanan aki haciendo uzo di fiansa na un interes reduci via Hulanda. Pa e motibo aki ta premira cu no lo subi mercado internacional por lo pronto. Pa locual ta trata e debenan local, nan refinanciamento no ta forma parti di e palabracionnan haci cu Hulanda. Pesey pa cubri e necesidad financiero aki, Gobierno lo emiti bonds manera normalmente ta wordo haci pa refinancia e debenan local cu ta madura den e aña. Ta bon pa indica cu e refinanciamento domestico aki no ta subi e debe di nos Pais.


text:
ISBN: 978-99904-2-100-2
Mosaiko 4 VSBO
$ 46,71 O.B Excl.
Fls 85.01
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé tres kapítulonan ta referí na e tres sektornan ku ta distinguí den enseñansa profeshonal sekundario, esta ekonomia, téknika i kuido i bienestar. E di kuater kapítulo ta ofresé èksamen pa e parti di lesamentu, pa asina alumno por praktiká riba nivel ku ta eksiguí. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin kuater parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
In stock
Compare


text:
Ret Karibense ta trese un seri di artíkulo tokante e islanan di Hulanda Karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
WILLEMSTAD – Fundashonnan ta hungá un rol signifikante den nos komunidat, unda nan ta identifiká i duna un aporte indispensabel durante situashonnan delikado na esnan mas vulnerabel. E sinku aña despues di 10-10-10 tabata marka pa insertidumbre pa e fundashonnan, unda e kambionan estatal i polítiko a trese un interupshon den atkisishon di fondo.
Según Sonia Baromeo, kende a traha na AMFO fo’i su inisio, i despues a bai traha na Reda Sosial, gobièrnu di Kòrsou no tabatin un vishon klaro pa determina kiko ta bai hasi ku e situashon sosial. Según Sheila Albertoe, direktora di Bos di Hubentut, durante e periodo akí no tabatin un bon komunikashon ni aserkamentu entre gobièrnu i organisashonnan no gubernamental.
Varios fundashon tabata depende kompletamente riba fondo di AMFO, i e konsekuensia di e interupshon di kontinuidat finansiero, pa falta di planifikashon en general pa ku 10-10-10, tabata devastador pa hopi fundashon. Hopi mester a kòrta den nan presupuestonan i para sierto proyektonan pa sobrebibí, i otro asta mester a sera nan portanan.
AMFO tabata un fondo ku Hulanda a krea na aña 2007 pa sinku aña, pa yuda kombatí pobresa na Antias, i su terminashon no tabatin nada di haber ku 10-10-10. “E fondo tabata haña 23 mion florin pa aña, i despues di sinku aña, Hulanda a hinka kasi 100 mion florin den nos komunidat”, Baromeo a splika. Según Baromeo, Hulanda a pone e kriterianan i a stipulá kon e sèn mester a keda dividí.
E akuerdo entre e gobièrnunan di Hulanda i Antias tabata, ku ora Hulanda stop e finansiamentu, kada gobièrnu lo a tuma over nan respektivo parti. Den kaso di Kòrsou esei ta 8 mion florin pa aña. “Ku Gobièrnu di Kòrsou spesífikamente a palabra ku e sèn ku lo a sobra di USONA i AMFO, huntu ku un kontribushon di dos mion florin di gobièrnu di Kòrsou, lo a keda usa komo fondo transitorio. Despues a determina ku Reda Sosial lo ta e organisashon ehekutivo”, Baromeo a splika.
Según Natalie Bulo-Daal, koordinadó di fundashon Kompa Nanzi, AMFO a advertí na tempu ku nan lo stop di duna subsidio. “Di nos parti, nos a purba tur kos, i asta a bishitá Hulanda pa papia ku varios instansia i fondo pa wak si por a yega na finansiamentu. E respuesta tur kaminda tabata mes un kos, Hulanda no ta duna sèn, pasobra Kòrsou mes ta responsabel pa su fundashonnan”, ela splika. Na final di 2013, Promé Minister Asjes, Minister Plasterk i Reda Sosial a firma un protokòl, unda esaki lo a tuma over e aproksimadamente trinta proyekto di AMFO. Según Rudy Wijngaarde, kolaboradó di Reda Sosial, e sèn a yega na yanüari 2014 i mas ku nobenta porshento di petishon a keda aprobá.
Según Bulo-Daal, ainda e situashon ta tenso pa hopi fundashon, ya pa motibu di sèn, no por yuda esnan más vulnerabel den nos komunidat. Konsekuensia di e interupshon finansiero pa Kompa Nanzi tabata ku nan mester a sera nan filial na Buena Vista unda mas ku binti hende di e bario a pèrdè trabou i aproksimadamente nobenta mucha tabata haña asistensia. Según Albertoe, tin un persepshon den komunidat ku ora lanta un fundashon, gobièrnu ta obliga pa sostené esaki outomátikamente. “Alkontrario, p’esei bo ta un organisashon no gubernamental i bo mester proba bo derechi di eksistensia i tin un produkto duradero pa asina komunidat sostené bo”, ela splika.
Segun Albertoe, inisiativanan manera plataforma di Hubentut, kual Reda Sosial ta supervisa finansieramente i Bos di Hubentut ta forma parti di dje, ta un bon komienso. Finalmente Wijngaarde a indiká ku pa aña 2016, ya Reda Sosial a entrega su presupuesto unda nan pidi gobièrnu pa reserva mas ku 8 mion florin pa e proyektonan.
Outor Deya Mensche


text:
Kadushi (nòmber sientífiko: Cereus repandus òf Cereus peruvianus) ta un espesie di kaktus masha komun na e islanan ABC. E nòmber kadushi ta konosí na Kòrsou i Boneiru, miéntras ku na Aruba ta yam’é breba.Kadushi ta forma un tronkon diki ku hopi taki ku ta bira haltu. Tabata usé entre otro pa traha tranké rondó di kouchi di kabritu. Ademas ántes tabata usa e palu di e tronkon di kadushi pa traha muebel i pa traha kozein di bentana i porta.
E fruta yama tampañá, e forma ta un tiki largu sin sumpiña. Tin kadushi ta pari fruta koló bèrdè, i otro ta pari fruta koló lila. E motibu no ta konosí. E fruta di kadushi (ku tambe sa yama dader) ta hopi dushi, basta kompletamente hechu.
Ta kushiná kadushi, pero no tin hopi hende mas ku sa kon ta prepará un bon kadushi. Na Marshe Bieu den Punda ahinda por kome kadushi.


text:
E tema di vacunacion ta uno cu ta keda bini dilanti. Hasta recientemente por a scucha hopi comentario of denuncianan publico di personanan cu a haya menasa di retiro si nan no bay vacuna. FTA di su banda por bisa cu nan no a haya ningun caso di e indole aki. El a splica tambe cu nan ta trahando riba protocolnan, no di vacunacion pero di rapid testing.
Nan ta den negociacion cu diferente hotel y tin algun acuerdo concretisa caba riba con ta atende cu e tema aki. FTA ta pro vacunacion, pasobra e ta yuda empresa y Aruba en general. Personanan vacuna ta pone menos presion riba ICU di Aruba su unico hospital. Pero na mesun momento e ta bisa tambe cu esaki no ta bay a costo di perdemento di derechona di e trahado y pueblo en general cu ta ancra den Constitucion. Ta papia specificamente aki di integridad di curpa di cada ciudadano. “No por obliga ningun persona pa vacuna, si no tin un ley pa esaki. Gobierno a bisa cu e no ta bay obliga ningun hende pa vacuna, pues un doño di trabou tampoco por obliga un persona pa vacuna. Loke si por haci ta motiva trahadonan pa vacuna, door di duna informacion pa e trahado tuma e decision pa vacuna. Esaki ta algo cu sindicato FTA ta haci tambe bou di su miembronan.”
Si FTA tin protocolnan cu hotelnan riba loke ta testmento di persona pa covid-19. Ta papia aki di rapid test. Figaroa a keda enfatisa cu vacunacion no ta un garantia cu no ta haya e virus, y tampoco sigui plame, den e protocol ta para cu ta haci e testnan aki tanto riba esnan no vacuna pero tambe esnan vacuna caba. “Nos ta cerando protocol cu diferente empresa riba e asunto aki. Pero tambe ta papiando cu AHATA riba con ta atende cu e asunto di vacunacion.”
Segun e presidente sr Jose Figaroa, no a haya ningun caso di retiro, pero si a bini algun carta den e direccion pa cual a cuminsa cu negociacion pa cierto acuerdo. Pero retiro no tabatin. Loke si nan a wordo informa, cu danki na campaña hiba nan tin casi 90 porciento di personal di hotel vacuna.


text:
Huez a duna Serlimar aprobacion y espacio pa sigui sanea e compania
Diaranson 26 di augustus huez a tuma e decision pa prolonga pa Serlimar haña 1 aña y mey di tempo pa sigui drecha nan situacion financiero. Esaki a base di 90% di esnan cu Serlimar debe cu a bay di acuerdo cu esaki. Di e forma aki Serlimar por sigui cu pasonan pa sanea e compania. Huez ta reconoce e importancia y urgencia di e surseance aki cu a wordo pidi 3 luna pasa door di director di Serlimar conhuntamente cu e Raad van Toezicht.
Minister Lopez - Tromp a splica cu ora cu el a asumi responsabilidad di e cartera aki, ela haña un bista mas amplio di e seriedad di e situacion financiero na Serlimar.
E compania cu a wordo funda na 2005, pues un 15 aña pasa no a logra ningun ora yega na e stabilidad cu a wordo spera di dje. A constata na februari 2020 cu basicamente e compania no por sobrevivi sin ayudo di gobierno y a anticipa cu e necesidad pe ayudo aki no lo baha pero al contrario lo sigui subi.
Mirando e situacion financiero di Gobierno, esaki na un dado momento por bira un problema hopi delicado mes. Pues mester a tuma e pasonan necesario pa evita esaki sosede.
Kico ta un surseance?
Un surseance ta un formula cu ley ta duna companianan ora nan encontra nan mes den problema haya un tempo pa den tur trankilidad nan por pone nan situacion financiero na ordo y traha riba e organisacion cu nan kier.
Si bo no haci esey bo lo por haya bo mes den forma acelera ta deal cu compania cu bo debe etc. Nan lo por pone beslag etc etc.stroba bo di draai. Tin hopi ehempel di companianan grandi cu a haci esey y bira mas grandi despues.
Pues e ta e oportunidad cu ley ta duna un compania pa por tuma e stapnan necesario pa haci su mes mas fuerte.
Serlimar tabata tin e necesidad di dos cos:
Un espacio di tempo pa por a “refocus” y haci un analisis den detaye di su gastonan y organisacion y pone e compania draai.
Y un espacio di tempo tambe pa bay soluciona e problema di debenan cu su creditornan.
E 'surseance' aki ta duna e compania e tempo pa haci esey. E compania a haya e tempo awor aki te februari 2022 pa por traha riba su futuro y e ora bolbe y convence huez cu e ta cla pa futuro.
Ta spera cu director di Serlimar, Raad van Toezicht y empleadonan haci bon uso di e oportunidad nobo aki cu e compania ta haya pa den trankilidad marca e ruta nobo cu nan kier tuma. Cu e meta principal pa Aruba tin un sistema di maneha sushi na un forma sostenibel, cu nos tur por ta orguyoso di dje.
Serlimar por ta sigur cu mi persona lo coopera cu tur loke mester wordo haci pa salba e compania, Minister Lopez - Tromp a termina bisando.


text:
Aruba Bank ta reconoce su empleado superior pa luna di maart
ORANJESTAD, Aruba –14 di april 2021 – Pa Aruba Bank e empleado ta central ora di priminti e clientenan “Un Experencia Superior”. Cu esaki den mente Aruba Bank ta nomina un empleado ehemplar tur luna.
E empleado cu ta escohi ta esun cu durante di e luna a haci su maximo esfuerzo pa brinda momentonan superior na tur esnan cu bishita Aruba Bank of haci uzo di un manera of otro di un servicio di banco.
Erika Mejia a ser seleciona durante di luna di maart pa su profesionalismo, bon etica di trabou y amabilidad cu e ta brinda na clientenan di Aruba Bank.
Erika Mejia, Officer, a brinda un servicio superior cu un amabilidad genuino y amical den su area di trabou, esakinan a haci cu ela wordo nomina y reconoci como un empleado superior.


text:
Komo parti di e tarea maneho di Tereno, Domeinbeheer ta responsabel pa:
- Pone tereno di Gobièrnu disponibel pa bibienda, rekreashon, metanan komersial, industrial, turístiko, agrario òf sosial
- Pone tereno di Gobièrnu disponibel pa medio di hür, èrfpagt i maneho
- Pone tereno di Gobièrnu disponibel pa persona natural, desaroyadónan di tereno, organisashonnan sosial/kultural/edukativo i empresario
- Supervisá i kontrolá uso korekto di tereno di Gobièrnu, konforme obligashonnan preskribí den kòntrakt
- Den kaso di no kumplimentu ku e obligashonnan preskribí den kòntrakt, kita e tereno bèk for di e persona en kuestion i posibelmente otorgá e propiedat aki na un otro persona ku ta kumpli ku e kriterionan stipulá pa uso di e tereno
- Inspektá den kuadro di mantenshon di lei ku e meta pa detektá uso ilegal di tereno di Gobièrnu


text:
Kralendijk – E siman akí i otro siman ta posibel pa pasa angua contra corona sin sita serka un dòkter di kas. Esaki por riba djabièrnè 4 di yüni for di 10:30 – 12:30 or na ofisina di konsulta di dòkter Eijsenga, Kaya Monseigneur Nieuwindt 3. Dia 9 di yüni suidadano nan por pasa angua for di 10:30 – 12:30 or na ofisina di konsulta di dòkter Castro, Kaya E.B. Sint Jago, Rincon. Ku e posibilidat pa pasa angua kontra corona sin sita serka dòkternan di kas, departamento di Salubridat Públiko ke hasi mas fásil pa suidadano nan pa pasa angua den nan mes ambiente sosial.
Post Views:
10


text:
Diabierna ultimo, Parlamento den su constelacion nobo den un reunion publico, a atende cu tres punto di agenda relaciona cu nombracion oficial di miembronan di Gabinete Wever-Croes II. Na e ocasion aki miembro di fraccion di AVP, Ryçond Santos do Nascimento, a mustra riba e tareanan di Parlamento: traha ley y controla. El a mustra cu representantenan di Pueblo tin e responsabilidad y obligacion pa controla cada decision di gobierno, incluso nombracion di minister. P’esey e ta cuestiona e postura di tanto lider di fraccion di MEP como lider di fraccion di RAIZ cu ta neglisha nan tarea di control y ta duna ciegamente nan sosten na ministernan cu formador a propone na Gobernador. Nan no a pidi pa wak niun documento pa sikiera controla pa nan mes cu no tin conflicto di interes of cualkier otro issue cu lo por trece duda den integridad di gobierno. Segun Santos do Nascimento e lidernan di coalicion kier sconde tras di e palabra ‘profesionalismo’, violando di e manera aki nan obligacion profesional di controla y asina violando e profesionalismo cu un parlamentario berdadero mester tin. MEP y RAIZ ta haci comosifuera cu e ministernan a sali for di e proceso di screening ‘met vlag en wimpel’ y sin ningun obhecion sin sikiera mira pa nan mes kico e rapportnan di Veiligheidsdienst, DIMP y OM ta bisa. Nan kier sconde tras di confidencialidad di e documentonan aki, mientras nan sa cu Parlamento por pidi e candidatonan pa minister nan colaboracion pa cu nan Curriculum Vitae y e documentonan cu ta revela nan comportacion fiscal, nan antecedentenan penal como tambe nan posicion pa cu siguridad nacional.
Ta parce cu e fraccionnan cu ta sostene gobierno no ta compronde e funcion di e libertad di expresion, e libertad di prensa y muy en particular e derecho di parlamento pa haci pregunta.
E derechonan aki no ta pa insulta y rebaha otro, pero hustamente pa nos ta critico y cuestiona y controla autoridadnan. Esey ta bo trabou como parlamentario: controla.
Parlamentario Ryçond Santos do Nascimento a enfatisa cu no por tin un confiansa ciego den autoridadnan ni institutonan. P’esey ora cu bo bay cerca hues y bo no ta di acuerdo, bo por bay Corte Superior y si bo no ta di acuerdo cu Corte Superior, bo por bay Casacion y ora cu bo no ta di acuerdo cu Casacion, den cierto instancia bo por bay na nivel internacional. Punto di salido di henter e sistema aki ta un ciudadano ta consciente y critico. Aki parlamentario di AVP a mustra riba un carta fecha dia 28 di oktober 2020 cu ex-Presidente di Parlamento, Ady Thijsen, a dirigi na Gobernado. Den e carta Thijsen ta reconoce por escrito e invalidez di e mocion di desconfianza contra minister Marisol Lopez-Trompa pa motibo di falta di quorum. Ta hustamente pa motibo cu huristanan y expertonan, manera Santos do Nascimento mes, a crea un presion enorme contra ilegalidad di e mocion cu awe nos tin e carta aki caminda señor Thijsen a reconoce cu e mocion nunca a ser adopta. Ta di lamenta cu te awe fraccion di MEP ta keda malinforma Pueblo y ofusca e hechonan. Pero e sucedido ta keda ilustra e importancia pa parlamentarionan tuma tan tarea di controla na serio. Parlamento no mag di firma ningun ‘blanco cheque’ y parlamentarionan no mag di denigra Parlamento den un ‘stempelparlement’.